Carmen Adarraga sariak - Kirolak - Kirolak\nKirol Zuzendaritza Nagusiaren helburuetako bat kirolean aukera berdintasuna sustatzea da.\nBi helburu horiek bateratuta, garrantzitsua da kirolean bideak irekiz eta berdintasunaren aldeko aldaketa eta eraldaketa sozialak eraginez beren jarrerarengatik edo ibilbidearengatik nabarmendu diren pertsona fisiko edo juridiko publiko edo pribatuen jarduna publikoki saritzea eta aitortzea.\nKirolaren munduan, urtez urte eta egunez egun, nesken eta emakumeen beste belaunaldi batzuei bidea irekitzen jarraitu duten pertsonak nabarmentzea. Pertsona horiek, kirolaren bidez, emakume belaunaldi berriei eusten baitiete eta inspiratzen baitituzte, hartara gizarte bidezkoago, orekatuago eta askeago eraikitzeko.\nSari honekin Aldundiak berdintasunarekiko duen konpromiso argi eta etengabea gauzatzen da, aintzatetsiz kirolean onena ematen duten eta helburu garrantzitsuak lortzen dituzten hainbeste pertsonen lana, batzuetan kirol-helburu hutsak baino oztopo gehiagori aurre egin behar izaten dietelarik ere.\nCarmen Adarragari dagokionez, Carmen Adarraga Gipuzkoako kirolaren aitzindari izan zen, salgaien artean bidaiatzen zuena saskibaloi partida bat jokatzeko. Adarraga Hernanin jaio zen, eta Espainiako saskibaloi selekzioko lehendabiziko kapitaina izan zen, hala izendatu baitzuten taldeak jokatu zuen aurreneko partidarako: 1942an jokatu zuten Italiaren aurka, gauerdian, Madrilgo Complutense unibertsitatean.


Ostegunetako irakurketa erraza taldea beteta dago - Irutxuloko Hitza : Irutxuloko Hitza\n(Argazkia: Hontza liburu denda)\nOstegun goizetako irakurketa erraza taldea beteta dagoela jakinarazi du Bagera Elkarteak. Egitasmoa Irakurketa Erraza taldeak bultzatu ohi du, eta Bagera Elkarteak eta Koldo Mitxelena kulturunea laguntzen dute.\nEuskara ikasten ari den jendearentzat antolatutako taldea da, baita euskaraz irakurtzeko ohiturarik ez dutenentzat ere. Ostegunero bilduko da, ordubetez, 10:00etatik 11:00etara, Koldo Mitxelena liburutegian. Lehen bilera ostegun honetan, hilaren 22an, izango da, eta Núria Martí Constansen Zeru beraren azpian eta Jordi Sierra i Fabraren Kafka eta panpina bidaiazalea lanak hautatu dituzte horretarako.


Izarralde taldeko estrategia - IzarLink - IzarHost - Groupe Izarralde\nIzarLink onartu duen estrategia bere sortzeatik zehazten da 4 puntutan :\nIzarralde numeriko azpiegiturako operadore (telekomunikazioko zerbitzuak Izarlink-ekin emanak eta ostatzeko/Cloud zerbitzuak IzarHost-ekin emanak) bat da lantegi eta elkarteentzat eskainua. Aldi berean telekomunikazioko eta ostatzeko operadorea, Izarralde bere erosleen numeriko bihurtzea laguntzen du. Izarlink AOTAren (Association des Opérateurs Télécoms Alternatifs) kidea da, haiek gogotsu parte hartzen dute lurraldeen numeriko antolaketan.\nOrganizazio erosle eta kideko ekosistema orientatua\nIzarralde tokiko hurbiltasun handi bat segurtatzen dute malgutasun gehio bat ukaiteko eta hobekio erantzuteko erosle bakoitzen berezitasuneri. Izarralde kideko ekosistema batez inguratua da soluzio balio gehituz garatzen dute gure sare eta ostatu azpiegituren gain.\nIzarralde bere 2 filial IzarLink/IzarHost alderik alde zerbitzuko gama oso bat proposatzen du lantegien eta elkarteen telekomunikazio beharkizuneri erantzuteko (Internet, sare pribatuak, Telefonia IP, Cloud Wifi) eta ostatzeko ere.\nZuntz optiko (FTTO moldea) lotura baten hautatzea zerbitzuen kalitateko engaiamendu azkarrak eskaintzen uzten du eta gure erosleak haien zerbitzuko eta emariko beharkizun berrietan laguntzen uzten du. Gure sarea « egokia » kapilaritatea eskaintzen uzten du zure lantegiko webguneak hurbil konektatzeko errekor bururen buru garaituz Métro Ethernet teknologiari esker tradizional MPLS nagusitzen du.\nIzarralde lantegien eta elkarteen merkatuaren gain fokuratua da. Kokatzea hori gure erosleeri gure zerbitzuko kalitatea segurtatzen du, berezirik haien behartasun eta lanbideak. Gure inbestitze guztiak sarearen ikerketa, bilakaera, produkzioa eta esplotazioa inguruan bilduak dira gure erosle laguntzeari elkartuak.


Irekia Eusko Jaurlaritza - Gobierno Vasco :: Hizkuntza Politikarako Sailburuordetzaren eta EHUren Euskara Institutuaren arteko lankidetzak ekarritako produktuak\nHizkuntza Politikarako Sailburuordetzaren eta …\nHizkuntzen Arteko Corpusa aurkeztu dute Jaurlaritzak era EHUk, hizkuntzak lan-tresna dituzten profesionalentzat corpus baliagarria\nHizkuntza Politikarako sailburuorde Patxi Baztarrikak eta EHUren Euskara Institutuaren zuzendari Pello Salaburuk, corpus eleaniztun berritzaile bat aurkeztu dute gaur goizean Abandoibarrako Bizkaia Aretoan egin den prentsaurrekoan: Hizkuntzen Arteko Corpusa (HAC), hain zuzen ere. Hizkuntzak lan-tresna dituzten profesionalentzat oso baliagarri izango da corpus berria, bai itzultzaile, irakasle, idazle nahiz ikertzaileentzat. Era berean, euskaren corpusik handienaren (Egungo Testuen Corpusa) azken eguneratzea ere aurkeztu da. Aipatzekoa da EHUren Euskara Institutuak Hizkuntza Politikarako sailburuordetzaren diru laguntza jaso duela azkeneko 12 urte hauetan. Aipatutako bi corpus hauetaz gain, Euskara Institutuak garatutako beste bi produktu ere aurkeztu dira.\nHizkuntza Corpus bat formatu elektronikoan bildutako testu multzo bat da. Izan ere, corpusak erreminta paregabeak dira hizkuntza bat ikertzeko eta kontsultak egiteko orduan. Bere helburua da esaldi edota hizkuntza baten alderdi konkreturen bat ikertzerakoan erreferentziazko elementua izatea.\nCorpusak ezinbestekoak dira gaur egun. Izan ere, hizkuntza guztiek egiten dituzte corpusak helburu desberdinekin. Euskara Institutuak ere baditu zenbait corpus. Askotan ezinbestekoa da corpus hauetan kontsultak egitea, informazio handia ematen baitute.\nEsan bezala, gaur goizean zenbait nobedade aurkeztu dira eta hauek dira produktu horien ezaugarri nagusiak:\nCorpus berezi eta berritzaile honek lau hizkuntza parekatzen ditu, testu berberekin: euskara, gaztelania, frantsesa eta ingelesa. Parekoak diren testuetan idazle bakoitzak hitza nola erabili duen ikusten da. Izan ere, corpus hau itzulpenak egiteko, adibidez, oso baliagarria da. Aldi berean, itzultzaileen lan egokia zein batzuetan ezinbestean egin behar diren “tranpatxoak” agerian uzten ditu.\nBestalde, batez ere ikasleei begira egin diren bi aplikazio aurkeztu dira:\nHizkuntza Politikarako sailburuordeak esan du: “2008an sinatu zuen Eusko Jaurlaritzak Institutuarekin lehenbiziko lankidetza hitzarmena; eta, zorionez, elkarlan hori fruitu bikainak ematen ari da; gaur Salaburu jaunak azaldu dituen proiektu zehatzez gainera, hor dago, besteak beste, Euskal Gramatika Sarean egitasmoa ere, Institutua duela zenbait urte lantzen ari dena eta hasiera beretik sarean eskuragarri egon dena”.\nEta gehitu du: “Euskarak, gaur, ez du arrotz eskola, ez unibertsitatea, ez teknika, ez hedabideak, ez lan mundua, ez kirola, ez beste ezein arlo. Euskarak era askotako erabiltzaileak ditu, gero eta gehiago. Zorionez, baita gero eta arlo gehiagotan ere: idazle, kazetari, itzultzaile, ikasle, irakasle, profesional eta abar.\nEta euskara-erabiltzaileok lanabes eta erreferentzia egokiak behar ditugu, kontsultatzen errazak eta gure jarduna etengabe hobetzeko baliagarriak. Gaur Euskara Institutuak aurkeztu dituen corpusak horren adibide bikaina dira. Aukera ematen digute gaur egungo hizkuntza produkzioen berri modu hautatu eta sistematikoan berehala jasotzeko”.\n“Helburuetan helburu da, euskara bizia, gero eta biziagoa izatea. Horretarako ez dago erabilera beste errezetarik, eta erabiltzeko, lehen esan bezala, tresna arina, aberatsa eta erosoa izan behar zaigu euskara. Horretarako lagungarria da, bete-betean, Euskara Institutuaren lana eta gaur hemen aurkeztu dena”, bukatu du Baztarrikak.\nPello Salaburuk honakoa adierazi du: “Oso pozik gaude urteotan Eusko Jaurlaritzarekin izan dugun elkarlanarekin. Guretzako ezinbestekoa zaigu elkarlan hau. Gaur hemen aurkeztu duguna oso erabilgarria izango zaie hizkuntzarekin lan egiten duten guztiei”.


Nagiaz, eta AHTaren zentzugabekeriaz - - Alea.eus\nNagiaz, eta AHTaren zentzugabekeriaz\nUnai Villalba 2014-05-16 11:35\nHau idazteko prest nengoenean, kostata, asteko nekea jada gainean pilatuta badudalako, lagun batek nagiaz hitz egiteko proposatu dit. Eta bai, gai interesgarria da oso. Zeri deitzen diogu nagia? Norarte onartua dugu nagia produktibismoaren eta presaren jendarte honetan? Edo, barkatu nire ezjakintasunaren atrebentzia, zergatik nagiak eta nahiak horren etimologia antzekoa dute? Baina nagiak, bere izaerari jarraiki, itxaron beharko du.\nAste honetan beste premiazko gaiak ere badaude: Europar hauteskundeak gertu ditugu eta nagiaren edo eszeptizismoaren gainetik idazteko gaia ere izan zitekeen, bozkatzera joan beharko dugulako beste batzuk gure ahotsa hartzea nahi ez badugu behintzat. Edo dispertsioaren “urtebetetzea”, edo Palestinaren Nakba eguna… Edo beste hainbeste gaiez idazteko beharra/aukera/nagia. Baina nik erraz egin nahi dut gaurkoan, eta beraz aste honetan AHTaren inguruan agertu diren datu esanguratsu batzuk baino ez dizkizuet errepikatuko, galdera batzuk planteatzearekin batera.\n(I) 2007tik 2013ko apirilera arte Gipuzkoako tramuetan (Lakuako Gobernuak ordaintzen dituenak oraingoz Madrilgo gobernuari dirua aurreratuz) 1.695 milioi euro gastatu dituzte, 115 milioiko gainkostua suposatzen du horrek. Hain justu “krisialdiaren” garaian. Epealdi horretan zenbat mediku eta irakasleren bajak ez dira bete kostuak murriztearren? Dirutza horrekin zenbat mediku edo irakasle kontratatu zitezkeen? Eta kontuz, ez naiz soilik gainkostuez ari, baizik eta behar ez dugun obra baten kostu osoaz. Bitartean, Estatu Espainolean azken sei urtetan 10.000 milioikoak izan dira gainkostuak. Zenbat murrizketa ekidin zitezkeen diru horrekin?\n(II) Tartean Corsán-Corviam enpresa eta Adif-eko teknikarien ustelkeria-delituak egon daitezke Bartzelonako sarrerako tramuetan. Eta hemen, Gipuzkoan, enpresa horrek ere obrak egiten ditu. Ez al litzateke gutxienez moratoria eta ikerketa bat eskatu behar guztia argitu artean?\n(III) Basauri-Galdakao tramoan 11 milioi euro gastatu dira ziurrenik erabiliko ez den biaduktu batetan Bilborako sarrera planak aldatu direlako. Eta aspaldidanik aldaketaren berri izanda ere, obrarekin jarraitu zuten. Komentariorik behar al du datu honek?\n(IV) Hainbat obra langileen segurtasun neurriak bete barik egiten dira. Hala erakusten dute lehergailuak txarto maneiatzean gertatu ziren hildako batek eta beste zauritu larri batek, besteak beste. Administrazio publikoak ez al lituzke pagatzen dituen obretan langileentzat legezko bermeak (eta enpresentzat zigorrak) ziurtatu behar horrelako kasuen aurrean?\nGaurkoan ez dut korolariorik botako, eta ez da nagiaren erruagatik.


Tunisiak, Afrikako herrialde lehiakorrenak, ateak zabaldu dizkie euskal inbertsioei - SPRI\nSPRI / Berriak SPRI / Tunisiak, Afrikako herrialde lehiakorrenak, ateak zabaldu dizkie euskal inbertsioei\n– SPRIk interesatuta dauden enpresentzako jardunaldi bat antolatu du datorren ostegunean, hilaren 23an.\nEkonomiaren Garapen eta Lehiakortasun Sailak jardunaldi bat antolatu du Tunisiak euskal enpresei eskaintzen dizkien inbertsio aukerak azaltzeko. Datorren ostegunean (maiatzaren 23) izango da SPRIn, Enpresen Garapenerako Euskal Agentzian. Euskal enpresei Tunisiako inbertsio aukeren berri emateaz gain, baita ere azalduko zaie zein egoera politiko bizi duen herrialdeak 2011ko urtarrileko iraultzaren ondoren. Tunisiako FIPA (Foreign Investment Promotion Agency) erakundeak ere kolaboratzen du ekimen honetan.\nTopaketan izango dira, besteak beste, M’hamed Ezzine Chefaila, Tunisiak Espainian duen enbaxadorea (herrialdearen egungo egoera politikoa azalduko du); Amina Mkada, FIPAko (Foreign Investment Promotion Agency) zuzendaria Espainian eta Portugalen eta Leila Tekaya, ONTTeko zuzendaria (Tunisiako Turismo Bulego Nazionala), zeinak Tunisiako turismo sektorearen egoera aurkeztu baitu.\nTopaketara doazen enpresek lehen eskutik ezagutuko dute KAIKUk Tunisian izan duen esperientzia, KAIKU Internacional Saileko zuzendari Juan Trincadok azalduko duen kasu praktiko baten bidez.\nArratsaldean, hitzaldiak amaitu ondoren, interesatuta dauden enpresek bilera indibidualak egin ahal izango dituzte ekitaldian parte hartu duten erakundeetako ordezkariekin (SPRI, FIPA edota ONTT).\nAzken bost urteotan euskal esportazioen lehenengo 40 jomugen artean kokatu da Tunisia. Magrebeko herrialdeen artean hirugarren garrantzitsuena da, Maroko eta Aljeriaren atzetik.\nTunisiak merkataritza jarduera handiari eta turismo industriaren potentzialari zor dio bere hazkunde ekonomikoa egonkortu izana. 11 milioi kontsumitzaileko merkatu potentziala du eta 44,7 bilioi dolarreko (USD) BPG gordina erregistratu zuen 2012an. Tunisiako ekonomia %3,6 hazi zen iaz eta 2013rako helburutzat hartu du %4,5 haztea.\nMagreb Arabiarraren Batasuneko eta eskualde horretako beste hainbat antolakunde ekonomikotako kide izateaz gain, 40. postuan dago mundu mailako eskalan World Economic Forum 2011-2012 txostenaren sailkapenean eta postu bera mantentzen du, 2011ko “Jasminaren iraultza”k berekin ekarri zuen ezegonkortasun epea igaro ondoren ere, batik bat kalitate eta lehiakortasun handiko giza baliabideak dituelako, azpiegitura modernoz horniturik dagoelako eta jomuga turistiko oso erakargarriak eskaintzen dituelako.\nEBrekiko duen estatusaz beste (EBn kontzetratzen da Tunisiako kanpo merkataritzaren %80), hainbat merkataritza hitzarmen pribilegiatu ditu sinaturik Magrebeko eta Arabiako herrialdeekin, eta Afrikako zenbait merkatutarako lehentasunezko sarbidea eskaintzen du alde biko akordioen markoan. Aipatu ezaugarri horiengatik eta baita ere bere kokapenagatik, Mediterraneoaren erdian baitago, Tunisiak baldintza oso onak eskaintzen ditu beste herrialde batzuetara sartzeko.


'The Edge of Guillotine' da aurten BBK Mendi Film Bilbao-Bizkaia iragarriko dauen kartela - bizkaie.biz\n'The Edge of Guillotine' da aurten BBK Mendi Film Bilbao-Bizkaia iragarriko dauen kartela\nBizkaie! 2021-05-17 13:01 Zinemea\nJan Zahula txekiarraren erretratua da kartelekoa.\nJan Zahula argazkilari txekiarraren The Edge of Guillotine erretratuak irabazi dau BBK Mendi Film Bilbao-Bizkaia kartela Saria CVCEPHOTO lehiaketan, beraz mendi zinemaldiaren aurtengo irudi nagusia izango da.\nElbaren bailaran, Txekiako Errepublikako Suitza Bohemia eskualdean, badira hareharrizko hatx eta mendiak eta horreetako ertz zorrotz batean agiri da Jenny Fischer eskalatzaile estadubatuarra, Gilotina VIIb bidea eskaletan.\n- Egilea: Jan Zahula.\n- Kokalekua: Lbaské údoli, Txekiar Errepublikea.\n- Eskalatzailea: Jenny Fischer.\n- Bidea: Gilotina, VIIb gradua (txekiako harearri gradua) -lehen igoerea 1978-\n- Azalpena: Jennyk bide estetiko hori hautatu eta eskalau eban aste batzuk lehenago eta bertan eskaletan egoala erretratuak egin gura zituan: Beste zeregin batzuetara joana nintzan hara, baina asmau genduan eta egindako saioko erretratu gustukoena da hauxe.\n- Kamerea: Sony A7III.\n- Lentea: Tamron 17-28 f/2.8, 18mm-tan botata.\n- EXIF: 1/250S, f/2.8, ISO 100.\nHauxe, beraz, BBK Mendi Film Bilbao-Bizkaia zinemaldiaren 14. edizioko karteleko irudia, babesle nagusien logoakaz jantzia: Bizkaiko Foru Aldundia, Bilboko Udala eta BBK Fundazinoa.\nDonostiako Club Vasco de Camping Alkarteak 7.ez antolatu dau CVCEPHOTO mendiko jardueren nazinoarteko erretratugintza lehiaketea eta 2017tik emoten da bertan Mendi Filmeko karteleko irudiaren saria, bide batez 700€-ko diru-saria be badauena:\nMendi Film Kartelak CVCEPHOTO bidez\n2020: INTO THE LIGHT, Sandi Bertoncelj\nMaiatzaren 29an egingo da CVCEPHOTO sariak emoteko ekitaldia Donostiako Antzoki Zaharrean (18:00), jentearentzako edegia eta hara begira sarituen barri emon dabe honezkero. Irabazlea Marcin Ciepielewski poloniarra izan da, "The X" erretratuari esker, bigarren saria Alex Buisse frantziarrak irabazi dau "Moulin" erretratuagaz hirugarrena Alessandro Cantarelli italiarrak irabazi dau "Lavaredo's Gloria" erretratuari esker. Zazpigarren edizinoak 58 herrialdetako 372 egileren lanak batu ditu eta, dnetara, 952 erretratu aurkeztu ditue.


El Festival Euskera — Festival Santas Pascuas, Pamplona\nSantasPascuas Jaialdia Iruñea itzuliko da eguberrietarako\nHemen da SantasPascuas jaialdiaren laugarren edizioa. Inoiz baino indartsuago eta talde gehiagorekin, Estatuko musika eszenaren onentsuena programatu eta 2019ko kontzertu-sorta erakargarrienekin entzulea harritzeko asmoz.\nSantasPascuasek musika onez beteko ditu Iruñeko Eguberriak, bertako kultur giroa aberastuz eta kalitate goreneko aisialdi eskaintza ekarriz. Hirugarren edizio honetan, jaialdia jada galdu ezin den hitzordu bilakatu da talde zein proposamen artistiko berriak aurkitu ahal izateko.\nJatorrizko espirituari leial izanez, kalitate goreneko programazioa proposatzen dugu, bai aukeratutako taldeei zein erabiliko diren espazioei dagokionez, sortzailearen eta publikoaren arteko hartu-eman zuzena bilatuz. Hartarako, hiriko bi espaziorik aproposenak -Cafe Zentral aretoa eta Baluarteko auditorioa- aukeratu eta soinu ekiporik onenarekin hornitu ditugu.\nOhikoa den legez, ez gara musika estilo jakin batera lerratuko. Aldiz, irekita gaude bikaina, abangoardista edo inspiratzailea iruditzen zaigun edozer programatzeko. Hala, gure egitarauan, rocka, trapa, popa, indiea, flamenkoa, elektronika, eta are musika klasikoa egiten duten artistak ere aurkituko dituzu. Estiloa da gutxienekoa; kalitatea eta eragiten dituzten sentsazioak dira axola duena. Izan ere, gauza berriak aurkitzeko, txunditzeko, eta bila jarraitzera animatzeko pentsatutako jaialdia da SantasPascuas.\nGure beste helburuetako bat bertako kultura sare baten eratzean lagungarri izatea ere bada, eta hartarako beti egiten diegu tokia Nafarroako talde eta artistei, sona irabazia duten taldeekin oholtza partekatzeak euren formazioan eta bilakaeran aurrerapausoak eman ditzaten lagun dezan.\nHori guztia gure identitate marka izan nahi duten baloreetan oinarrituz garatu nahi dugu: profesionaltasuna, sektorearen eta gure publikoaren gustuen ezagutza, genero paritatearen defentsa, euskararen sustatzea hizkuntza propio gisa, estilo aniztasuna eta berritasunaren eta esperimentazioaren aldeko apustua.\nPerla aunitz aurkitzeko, musika aunitz gozatzeko, Santu asko konbertitzeko… oraindik.\nSantasPascuas Jaialdiaren hirugarren edizioen laburpena.


HomeZer da MUGI sistema?Erabilera-baldintzen laburpena\nMUGI txartel pertsonalizatua pertsonala eta besterenezina da.\nTxartelaren jabea horren zaintza eta babesaren arduraduna da, eta beste pertsona batek erabiltzen duen unean bera izango da arduraduna, txartelaren galtzea salatzen ez den bitartean.\nGGLAk txartelaren jabearen eskutik, honen iruzurrezko erabilera antzematen badu, baliogabetu egingo du eta 20€ko isuna ordaindu beharko da, hori ordaindu ezean ezingo baita txartel berri bat eskuratu GGLAko erabiltzaileentzako arreta zerbitzuko zentroan.\nErabiltzaileak GGLAri komunikatu beharko dio bere datu pertsonaletako edozein aldaketa.\nTxartelaren erabilera okerra: Iruzurrezko erabileratzat hartuko da:\nEgiazkoa ez den informazioa inprimatuta daraman txartelaren erabilera.\nTxartel pertsonalizatuan ageri den argazkiko pertsona ez den batek txartela erabiltzea.\nTxartel faltsifikatu baten edota informazioa manipulatuta duen txartelaren erabilera.\nJaitsierako geltokian ez balidatzea, aurretik eremu ezberdineko beste geltoki bateak eginagatik.\nMUGI sistemaren deskontu handienak lortzea helburu bakartzat duten jarduerak gauzatzea.\nTxartel pertsonalizatuarekin bidaiatu eta identitatea egiaztatzeko beharrezko dokumentua ez erakustea, operadoreko ikuskapeneko langileak eskatzean.\nErabiltzailearen arreta: Telefonoa: 943 000 117\nBulegoa: Easo kalea 74, 1.C - Donostia


Haurren eta familiaren zaintzan oinarritutako hitzaldia, egubakoitzean Gatzagan - Leintz gatzaga - Goiena.eus\nHaurren eta familiaren zaintzan oinarritutako hitzaldia, egubakoitzean Gatzagan\nEneko Azurmendi 2016-11-23 11:05\nCuidar antes de educar hitzaldia eskainiko du egubakoitzean Cristobal Gutierrez hezitzaileak, 19:00etan Leintz Gatzagako kultura etxean. Gurasoei, aitona-amonei, hezitzaileei zein norbere burua hobetzeko irrika duenari zuzenduta egongo da.\nGutierrezek 30 urte daramatza helduen formazioan lanean eta 20 urte haurren eta familien zaintzari loturiko jardueretan. 1995. urtean Kataluniako lehen bi eskola libreak –La Casita eta El Roure– sortu eta zuzendu zituen, bere emaztea zenarekin. Gaur egun, haurrak eta familiak zaintzen dihardu, hitzaldiak eta ikastaroak emanez.\n"Helburua haur bat zaintzea denean, garrantzitsuena ez da hori egiteko dauden informazio eta teknikak jakitea, baizik eta zaintzailea norbere arimarekin sintonian egotea. Soilik horrela sintonizatu dezake haurraren arimarekin eta ordutik aurrera hasten da benetako komunikazioa, sorkuntzaz eta poztasunez betetako mundu bat sortuz", dio Gutierrezek.\nBi hilean behin, ikastaroa\nZapatuan hasita, aurrerantzean bi hilean behin Gutierrezekin haurren zaintzari lotutako ikastaro bat egitea da asmoa.\nLehen saioa, esan bezala, zapatuan izango da, egun osoan zehar, 10:30ean hasi eta 19:30ak arte. Domekan izango da bigarren saioa, 10:00etatik 14:00ra.\nIkastaro hauetan egunerokotasunean egiazkotzat jotzen diren kontzeptuak aztertuko dira: beldurra, borondatea, aurreiritziak, gorrotoa eta abar. Era berean, gorputzaren ezagutza sakona eta bere hizkuntzaren ulermena landuko dira.\nIkastaro hauetan parte hartu ahal izateko, izena eman behar da elorrio@fundacioncai.com helbide elektronikora idatzita.


Nutrizioa zientzia berri samarra da. Izan ere, Espainian nutrizioaren aita den Francisco Grande Covián-ek 1785. urtean jartzen du zientzia horren jatorria.\nAsko aurreratu dugu elikagaien, elikagaiok osatzen dituzten mantenugaien eta berauek osasunean duten onuren ezagueraren arloan; halaber, elikadura onaren bidez zeharo arruntak diren patologia batzuei aurrea hartzen eta, are, patologia horiek murrizten ere ikasi dugu. Hala ere, gure geneen eta nutrizioaren artean dagoen erlazioa aztertzen dugunean, gure aurrean ikerketarako eremu zabal-zabala dagoela ikusten dugu. Badakigu zertxobait horri guztiari buruz, baina oraindik arlo asko eta asko ditugu jorratzeke.\nGizakia bere banakotasunaren eta ingurunearen arteko elkarreraginaren emaitza da. Pertsona batzuek zenbait gaixotasun zergatik jasaten dituzten eta beste batzuek zergatik jasaten ez dituzten jakite aldera, giza genomaren ikerketa-arloa sortu zen.\nNutrigenetika zientzia berria da, elikagaien (eta berauen osagai guztien) eta giza genomaren arteko elkarreraginak aztergai dituena. Ondokoa da haren helburua: alde batetik, gaixotasunei aurrea hartzea, eta bestetik, nutrizioaren arloan gomendio pertsonalizatuagoak sortu ahal izatea, gaixotasunok gure geneak baitituzte oinarri. Horrenbestez, zientzia horri “banakako nutrizio” edo “nutrizio pertsonalizatu” ere esaten zaio.\nNutrigenetika arloko aurrerakuntzak\nEgun burutzen ari diren azterlanik gehienak (José María Ordovás ikertzaile espainiarrak jarduten du azterlan horietako batzuk lantzen) zenbait gaixotasun jasatera eroaten gaituen arrisku-faktoreekin loturik daude (…). Egun aztertzen diren elkarreraginen xedea lipido plasmatikoen eta koipeak gantz-ehunean pilatzearen arteko erlazioa bilatzea da. Horrenbestez, badirudi aurrerabide hauen onura jasoko duten lehenengo pertsonak familian hiperkolesterolemia, gizeneri, diabetes eta antzeko erien aurrekariak dituzten pertsonak izango direla, faktore horiek guztiak elikadurarekin zuzenean loturik baitaude.\nAzterlan askotan egiaztatu denez, pertsonek modu ezberdinean erantzuten diote dietari, halako moldez non hiru mota sailkatu baitira, dietarekiko erantzun fenotipikoa zein den, hau da, aurreikusirik zegoen erantzuna, erantzun txikiagoa edo handiagoa den. Horrela, hiru fenotipo hauek aurki ditzakegu: era normalean erantzuten dutenak, erantzun txikiagoa dutenak eta erantzun handiagoa dutenak, hurrenez hurren.\nHain zuzen ere, sailkapen hori hartu izan da oinarritzat egun badiren test genetikoetan; hala ere, egun banako test genetikoak ere aurki ditzakegu merkatuan, gure geneen eta elikagaien arteko elkarreragina aztertzea agintzen digutenak; oraingoz, baina, test horietarik gehienek elikaduraren alorreko alergiak eta intolerantziak baino ez dituzte detektatzen. Plazan dugu gai honi buruzko eztabaida, puri-purian, eta aditu batzuk teston fidagarritasunaren alde daude eta beste batzuk, berriz, horien aurka.\nIkerlanak duela denbora gutxi eginda badaude ere, eta horiei buruzko datuak eztabaidaezinak izan ez arren, etorkizunerako aukera anitz eta anitz ditugu alor horretan. Inoizkotan (beharbada uste dugun baino arinago) nutrizioaren arloko gomendio pertsonalizatuak, hots, pertsonen azturak aldaraztea xede duten eta urte gehiago bizitzea eta hobeto bizitzea helburu nagusitzat duten gomendioak, egiteko baliatuko da zientzia-ebidentziak oinarri dituen genomika.\nHala ere, hori guztia heldu arte, elikadurarik onena askotariko elikadura orekatu eta moderatua izango da, egunera arte bezala, betiere ohiko ariketa fisikoa lagungarri duela.\nhttp://dietamediterranea.com/abstracts/nutrigenetica/ (Fundación Dieta Mediterránea / Dieta Mediterraneoa Fundazioa)


Babesleak - SUM Congress Bio 19\nRepsol energiaren balio-kate osoan dagoen konpainia globala da. Europako fintze-sistema eraginkorrenetako bat edukitzeaz gain, isuri gutxiko elektrizitate sorkuntza aktiboekin jarduten du, eta energia berriztagarrien inguruko proiektuak garatzen ditu.\nMugikortasunaren arloan, Repsol liderra da, eta garraiorako energia eta soluzio berriei lotutako ekimenen garapenean eta berrikuntzan aitzindaria da. Konpainia garraiorako eta mugikortasunerako energia-soluzio berrien mixean laguntzeko helburu duten zenbait ekimenen buru da. Horretarako, gidariei aukera gehiago eskaintzen dizkieten eta baliabideen erabilera partekatua sustatzen duten aplikazioak eta zerbitzuak garatzen ditu. Ibilgailuak birkargatzeko Espainiako sare publiko handienean parte hartzen du, IBILen bitartez, % 50ean Repsolen eta Energiaren Euskal Erakundearen (EEE) baterako enpresa; eta gidariei aukera gehiago eskaintzen dizkieten eta baliabideen erabilera partekatua sustatzen duten zerbitzuak eta aplikazioak garatzen ditu, adibidez, carsharing.\nGainera, Repsolek Espainiako AutoGas hornikuntza sarerik handiena dauka. AutoGas munduan gehien erabiltzen den ordezko erregaia da. Repsol Technology Lab-en, konpainiak mugikortasunarekin eta kalitate eta eraginkortasun handiena eskaintzen duten garraiorako soluzioekin lotutako hainbat proiektu garatzen ditu. Teknologia eta digitalizazioa gai gakoak dira Repsolen. Izan ere, berrikuntzan, jasangarritasunean eta eraginkortasunean energia sektoreko erreferente bihurtu da konpainia, hainbat diziplinatan garatutako proiektu aitzindariei esker.\nBBK Kutxabanken % 57aren akziodun den banku-fundazioa da, eta honek ere Bizkaiko ekonomiaren sustapenean laguntzen du inguruko enpresetan egiten dituen inbertsioen bidez. Bi sarrera-iturri hauen etekinaz, Espainian biztanleko lehenengoa, eta tamainari dagokionez, bigarrena den Gizarte Ekintza gauzatzen du. Gizarte Ekintza honek balio sozial eta ekonomiko iraunkorra sortzen du, eta bizkaitar guztiak dira horren onuradunak.\nBizkaiko lurraldean kohesioa eta ongizatea sustatzeko apustuaren esparruan, mugikortasun jasangarria da lehentasunezko helburutzat daukan erronketako bat. Alde batetik, ezinbestekoa iruditzen zaio edozein gizarterentzat, dakartzan ingurumen-onurengatik, baina, gainera, BBKrentzat lehentasuna du mugikortasun jasangarriak lurralde historikoaren ekonomia- eta gizarte-ongizaterako.\nIBIL enpresa aitzindari eta liderra da ibilgailu elektrikoak kargatzeko teknologian eta zerbitzuetan, eta Espainian sare operatiboa zabalena du. Sare horrek kargatzeko 200 gune publiko dauzka; horietatik 50 karga arinekoak. Gainera, kargatzeko 1.300 gune baino gehiago instalatu ditu enpresetan eta etxeetan.\nIBIL 2010. urtean eratu zen, EEE Energiaren Euskal Erakundearen eta Repsolen arteko lankidetza akordio baten bidez, mugikortasun elektrikoa eta bere karga sarea garatzeko behar diren teknologia eta azpiegiturak aurrera eramateko. Gaur egun, Espainian erreferentea da ibilgailu elektrikoak kargatzeko teknologiari, azpiegiturari eta zerbitzuei dagokienez.\nGARAPEN TEKNOLOGIKO ETENGABEAN\nIBILek plataforma teknologiko propio bat garatu du kargatzeko sare osoa kudeatzeari begira. Ibilgailu elektrikoen erabiltzaileen jarduna hobetzeko asmoz, IBILeko Teknologia Saileko adituek terminalen diseinu propioetan lan egiten dute, haien ergonomia eta erabilgarritasuna hobetzeko xedez, kargatzeko bide berriak garatzen dituzte, potentzia elektrikoaren erabilera optimizatzeko eta ibilgailuen kontsumoak aztertzen dituzte, kargatzeko sarea ahalik eta ondoen funtzionatzeko eta haren integrazioa sistema elektriko nazionalean era egokian egiteko. Horretarako, IBILen Kontrol Zentroa denbora errealean konektatuta dago Espainiako Sare Elektrikoaren ibilgailu elektrikoaren kudeaketarako sistemarekin (CECOVEL).\nIBIL kooperazio teknologikoaren inguruko proiektu batzuetan ari da lanean, hala nola karga ultrarinari lotutako E-VIA FLEX- E deritzonean, edo CIRVE izeneko proiektuan, Iberiar penintsulan karga arineko korridoreak zabaltzeko.\nIrizar e-mobility enpresa hirietarako jarduera elektromugikortasuneko soluzio integralak eta pertsonalizatuak eskaintzeko sortu zen. Alde batetik, zero igorpen duten ibilgailuak egiten ditu, eta, beste batetik, kargarako, trakziorako eta energia biltegiratzeko beharrezkoak diren egin eta instalatzen ditu. Sistema horiek guztiak Taldeak osorik garatutako teknologiarekin diseinatuak eta fabrikatuak, eta Irizarren bermearekin eta zerbitzu-kalitatearekin.\nBeraz, operadoreak alde on gehigarri bat du: enpresa batekin soilik hitz egin behar du proiektuaren fase guztietan. Prozesu horretan, aholku zehatzak, ibilgailuen arreta integrala, eta saldu osteko, mantentze-laneko eta konponketako (R&M) zerbitzua jasotzen ditu, neurrira.\nHalaber, Irizarrek etengabe eguneratzen ditu autobusetan instalatutako sistemak. Horri esker, bi onura lortzen ditu: alde batetik, ibilgailu bakoitzaren balio-bizitza ahalik eta gehien aprobetxatzeko erronkari eraginkortasunez erantzutea, eta, beste batetik, bere aktiboen balioa optimizatzea. Eta flotak kudeatzeko sistema pertsonalizagarri bat ere eskaintzen du. Horren bidez, kostuen eta eraginkortasunaren jarraipen sakona egiteaz gain, flota bakoitzaren errendimendua eta errentagarritasuna optimizatu, eta gidatzean segurtasuna handitu daiteke.\nGaur egun, Irizar e-mobilityren ibilgailu-gaman, hiru modelo daude: Irizar ie bus, Irizar ie tram eta Irizar ie truck modeloak.\n2018Ko maiatzean, Irizar e-mobilityk beste produkzio-lantegi bat inauguratu zuen.\nKapsch TrafficCom garraio adimentsuaren sistemen hornitzailea da eta eremu hauetan jarduten du: bidesarien ordainketan, trafikoaren kudeaketan, hiri-mugikortasun adimentsuan, trafikoaren segurtasunean eta konektatutako kotxeetan.\nKonpainiaren laguntzaz, Espainiako hiriak Smart City bihurtzen ari dira, integratutako mugikortasun soluzioak erabiliz. Hauen bidez, datuak jasotzen dira hirietako trafikoaren egoera erreala ezagutu ahal izateko. Sistema honek mugikortasun modu guztiak kontutan hartzen ditu, hala nola oinezkoak, bizikletak, motoak eta kotxeak. Halaber, mugikortasunean gerta daitezkeen arazoak kudeatu daitezke eta pertsonen edo salgaien hiri-mugikortasunean eragin. Horretarako guztirako, modu integralean prozesuan parte hartzen duten elementu guztien arteko ikuspuntu bakarra erabiltzen da.\nGaur egun, Kapsch teknologia Espainiako 20 hiri baino gehiagotan dago, besteak beste: Madril, Málaga, Bartzelona, Bilbao, Gasteiz, Castelló, Coruña, Valladolid, Palentzia edo Huelva. Bere soluzioei esker, kutsadura murriztu daiteke eta edozein istriputan erantzuna % 20an azkartu daiteke.\nFCC Taldeak Hiritar Zerbitzuak eskaintzen 115 urte baino gehiagoko esperientzia du. Ingurumen-Zerbitzuetan, Uraren Kudeaketa Integralean eta Azpiegituren garapen eta eraikuntzan munduko liderretako bat da. Gaur egun 57.000 pertsona baino ditu eta 40 herri baino gehiagotan dago, urtero 6.000 milioi euroen negozioarekin.\nFCC Taldearen barruan, FCC Ingurumen Saila da, hamahiru herrialdetako 5.000 udal baino gehiagotan, 60 milioi pertsonentzako ingurumen-zerbitzuak eskaintzen dituena. Hiri hondakinen eta industrialen kudeaketa integrala, mota ezberdinetako udal zerbitzuak (bilketa, kale garbiketa, gune berdeak, eraikinen garbiketa eta mantenua, eraginkortasun energetikoa…), kutsatutako lurzoruen errekuperazioa eskainiz.\nUrtero 24 milioi hondakin tona inguru prozesatzen ditugu, 200 errekuperazio, birziklatze eta balorizazio energetikoa egiten duten instalazio aurreratu eta ekologikoetan. 3,5 milioi tona material birziklagarri tratatu ditugu eta hondakinetik Eratorritako Erregaia (CDRa)ekoizten ditugu. 300 MW potentzia elektriko ez fosil produzitzen ditugu.\nFCC Ingurumen Sailean hondakinak baliabide bat bezala tratatzen dugu, berrerabiliz eta posible guztia birziklatuz eta gainerakoarekin energia berreskuratuz.\nALSA bidaiarien garraiorako operatzaile liderra da Espainian, non Distantzia Luzeko, Eskualdeko, Hiriko eta Metropoliko zerbitzu-sare zabala duen. 100 urte baino gehiagoko eskarmentua duen enpresa hau National Express taldean dago gaur egun. ALSAk 2010tik Bilboko hiri-garraioa kudeatzen du, Bilbobus, 145 autobuseko flotaz baliatuta. Aldi berean, Bizkaibusen barneratuta dauden Bilboko metropoliko zenbait zerbitzuren arduraduna da ere bai, horretarako 140 ibilgailu duelarik.\nMugikortasunarekin lotutako arazoak gero eta larriagoak direnaren jakitun da ALSA; Izan ere, milioika pertsonen bizi-kalitatean eragina dute eta gero eta lehentasun gehiago dute agenda publikoan. Euskadin, administrazio publikoak, arazo horren inguruan jakinaren gainean daudenak ere, ekintza eredugarria gauzatzen ari dira, bai nazio mailan zein nazioarteko mailan, garraio publikoa laguntzeko eraginkorrak diren politiken aldeko apustua eginez.\nMugikortasun jasangarriko eredu berri batek garraio publikoaren erabilera – garraio pribatuen erabileraren gainetik – lehenesten duten politikak behar dituela argi daukagu. Horretarako beharrezkoa litzateke administrazioek garraio azpiegituretan gehiago inbertitzea, adibidez, geltokietan, trukagailuetan, aldirietako aparkalekuetan eta autobus erreietan. Izan ere, hauek guztiak gizarte errentagarritasun handikoak dira.\nMugikortasunaren hornitzaile integral garen heinean, ALSAn mugikortasun jasangarrirako eredu berriak ezartzearen aldeko apustua egiten dugu aspalditik. Horretarako, teknologia garbiak erabiltzen dituzten flotak sartzea, produktu intermodal berriak eta azken miliako produktuak garatzea, eta sistemarako finantzazio egokia aukeratzea beharrezkotzat jotzen dugu. Horrela, operatzaileek kalitatezko zerbitzu berritzaileak eskaintzen jarraitu ahal izango dute eta haien operazioen digitalizazioan aurrera egin.\nIndustriaren sektoreko proiektuak, zerbitzuak eta azpiegiturak garatzen dituen talde globala da Sacyr. Taldea bost kontinenteetan dagoen proiektu jasangarria eta errentagarriaren ordezkari da orain dela 30 urte baino gehiago. Erronkak aukerak bihurtzeko gaitasuna duten 30.000 langile baino gehiago; gure hiriak, gure ingurumena eta gure eguneroko bizitza hobetu nahi duen etorkizunarekin konprometituta daudenak.\nSacyr-ek talde bakarra eta lau negozio-dibisio ditu: Sacyr Industrial, Sacyr Servicios, Sacyr Concesiones eta Sacyr Ingeniería e Infraestructuras.\nSacyr Industrial gure negozio eremurik gazteena eta dinamikoena da. Mota guztietako EPC proiektuak burutzen ditugu, industria-landareen, petrolioaren eta gasaren, energiaren, hondakinen eta uraren tratamenduaren esparruetan. Sacyr Servicios-etik, jarduerak abiarazten ditugu honako gai hauetan: uraren zikloan, ingurumenean, hiritarrari zuzendutako berrikuntzan eta zerbitzu anitzetako kontratuetan. Gure bezeroen sendotasunagatik nabarmentzen gara, bai sektore publikoan zein pribatuan.\nDibertsifikatutako azpiegitura zorroari esker, Sacyr Concesiones-en hazkuntza potentziala duten kontzesioak eta kontzesio helduak batzen dituzten 36 aktibo ditugu. Azkenik, Sacyr Ingeniería mota guztietako eraikuntza jarduerak burutzen ditu obra zibilean eta eraikingintzan. Proiektuen etapa guztiak hartzen ditu: diseinua, ingeniaritza, egikaritzea eta mantentzea.\nBeaz Bizkaiko Foro Aldundiko Ekonomia eta Lurralde Garapenerako Sailaren menpe dagoen erakunde forala da eta ekonomia jardueraren hazkuntzaren alde eta Bizkaian kalitatezko enplegua sortzearen alde lan egiten du. Horretarako, enpresa ekimen berritzaile berriez baliatzen da eta Bizkaian dauden enpresen lehiakortasuna hobetzen laguntzen du, haien hazkuntza, berrikuntza eta nazioartekotzea sustatuz.\nEkintzaileak eta enpresak laguntzen ditugu balio gehigarriko zerbitzuen hornikuntzaren bidez, hainbat tresna konbinatuz: inkubagailuak, enpresa-eragileekin egiten diren hitzarmenak, finantzazioa, etab.\nEkitaldian, Bizkaiko gure start-up-en eta ETEen ordezkaritza handia egongo da: hiri-mugikortasuna eraldatzen ari diren app eta plataformetatik Smart City-entzako soluzio globaletara doazenak, hiri-mugikortasun elektrikoa eta garraioaren eremutik pasatuz.\nHauen bidez, beren hazkuntza eta sendotzean parte hartu dugu azken urteotan.\nESPAINIAKO SARE ELEKTRIKOA (REE)\n1985ko urtarrilaren 29an, Espainiako Sare Elektrikoa sortu zen, sistema elektrikoen operazioan eta elektrizitatearen garraioan era esklusiboan lan egiten duen munduko lehenengo konpainia.\nJaiotzerakoan, 93 pertsonako taldea eta tentsio altuko 10.500 kilometroko sarea zituen. 30 urte baino gehiago igarota, 1.8000 pertsona baino gehiago eta guztira 44.000 kilometro inguruko linea elektrikoak ditu. Sorreratik argi izan genuen gure helburua: alde batetik, betiere gure herrialdeko elektrizitate hornikuntzaren segurtasuna eta jarraitasuna bermatzea eta, bestetik, gizartearen garapenean lagunduko duen garraio sare fidagarria garatzea.


Garagorrienea egitaraua 2020-2029 – Manuel Larramendi\nEstrategia jakin bat eta eragina\nEuskal Herrian barrena\nManuel Larramendi Ikerketa Saria\nGaragorrienea egitaraua 2020-2029\n2020. urtean abiatuta eta 2029. urtera bitartean, Garagorrienea ekimenak jarraian zerrendaturiko egitasmoak jaso ditzake bere egitarauaren barruan. Horra horien azalpen laburra:\n1- Garagorrienea FUNDAZIOAren sorrera.\nGaragorrienea ekimena gauzatzeko ezinbesteko gertatzen da egitura juridiko finko eta ahalmentsua sortzea eta ekimenaren eraikina egitura horren gainean jasotzea. Garagorrienea fundazioa litzateke, bada, Garagorrienea egitasmoa bere gain hartuko lukeen erakundea, eragile pribatuek eta herri erakundeek elkarrekin osaturikoa.\nFundazio horren muin eta abiapuntuan Andoaingo Udala eta Manuel Larramendi Kultur Bazkuna leudeke. Baina bi horiekin batera beste erakunde, enpresa, elkarte, baltzu eta talde asko beharko genuke, bideragarri egin lezakeena egitasmoa hau Andoain edo Gipuzkoakoa ez ezik Euskal Herri osokoa izatea. Larramendi Euskal Herriko gizona izan baikenuen beste ezer baino lehen, horren lekuko dira bere haurtzaroko Hernani, nerabezaroko Bilbo, helduaroko Baiona edo Loiola… Horren lekuko dira bere obra gehienak…\nFundazioak bideratuko luke Euskal Herri mailako ahalegin hori Larramendi ardatz eta aitzakia hartuta, euskarak aurrera egin dezan XXI. mendean XVIII. mendean hasitako bide berean, oker egindakoak zuzenduz, eta ibilbide luze horretan izandako bidegile guztien itzalpean, berariazko lekua eta garrantzia emanez hainbeste mendetan gutxietsia izan den emakumeen lan itzelari ere.\nFundazioa eratzea da lehenengo urratsa.\n2- Garagorrienea IZTURITZAGA jauregian: Euskal Herriaren altxorra.\nEuskaldunek dugun altxorrik handiena gure hizkuntza da, nork bere gogoan landuz, erabiliz eta babestuz hazten ari dena. Euskarak badauzka, ordea, altxor materialak, eskuz hazta eta begiz irakur eta ikus litezkeenak: Horiek Etxepare, Leizarraga, Axular, Lazarraga… eta euren obrak dira eta, oso bereziki, eragin zuen aldaketa bihurguneagatik, inflexioagatik alegia, Manuel Larrramendik euskarari eta Gipuzkoa eta Euskal Herriari eskainitako obrak, herri baten muineko ikurraren indarra izan baitzuten Ezina ekinez egina euskararen bere lehenengo gramatikak eta Gaztelera, Euskara eta Latineko bere Hiztegi Hirukoitz handiak, euskararen mundura benetako iraultza ekarri zutenak, bereziki 1745. urtetik aurrera.\nAipagarria da zentzu horretan, bi lan erraldoi horiek argitara eman aurretik idatzi zuen De la Antiguedad y Universalidad del Bascuence en España bere apologiak zabaldu zuen bidea ere, bide horren hasiera izan baitzen Larramendik euskararekiko eta Gipuzkoa eta Euskal Herriarekiko bizitza osoan landuko zuen estrategiaren abiapuntua.\nEuskaldunok badauzkagu ba gure buruari eta mundu osoari erakutsi eta azaldu beharreko altxorrak eta altxor horiek non kokatu, non azaldu eta ezagutzera eman eta non babesteko egoitza duina behar dute: Andoaingo IZTURITZAGA jauregia izan liteke egoitza hori.\nIZTURITZAGA jauregian, Larramendik euskararentzat eta Euskal Herriarentzat ondutako obrak agerian jarriko ditugu, bere lehenengo edizioetan, euskararen benetako harribitxiak baitira. Agerikoan jarriko ditugu baina ez ohiko museo batean egongo ziratekeen moduan, agerkunde fisikoa eta digitala izango dute aldi berean, bisitariarekin elkar-eragiteko modukok izango dira, obra horiek guztiek izan zuten eta duten garrantzia ezagutze aldera. Interpretazio eta zabalkunde gunea izan behar dute hor.\nEz dira izango hutsik euskarari eskainitako obren gordailu eta agerleku; Gipuzkoari edo Euskal Herriari eskainitako bestelakoak ere (Corografía, Sobre los Fueros de Guipúzcoa…) hor izango dute pausaleku eta agertoki.\nEta altxorleku horren protagonista nagusia izanik ere ez da bakarra izango, ezen bere aurreko eta ondorengo euskalgintzaren azalpena ere egingo baita, ia-ia XXI. menderaino, testuinguru egokia osatuz. Hor izango dira euskarari hauspoa eman dioten euskalari handiak: lehenik eta behin euskararen klasikoak, hots, Axular, Leizarraga, Etxepare, Lazarraga… Ondoren, Larramendiren jarraitzaileak eta Mogeldarrak, Astarloa, Agirre Azkue, Orixe, Julio Urkixo, Arturo Campion, Lizardi, Julene Azpeitia, Tene Mujika, Lauaxeta, Elbira Zipitria, Lekuona, Mitxelena, Txillardegi, Rikardo Arregi, Gabriel Aresti, Martin Ugalde, Mari Karmen Altzueta…\nEz da Larramendiren apologia egiteko gunea izango, ez horixe. Ez dugu Larramendiren hagiografiarik nahi; Larramendi eta bere lana ikuspegi eta irizpide objektibo eta kritikoz aztertuko dugu, gaur egun euskal unibertsitateetan egiten ari diren bezala metodologiarik zientifikoenaz. Larramendiri bere benetako neurrian eta irismenean jarri nahi dugu, bere argiak azaldu baina baita bere oker eta iluntasunak, haietatik asko baita ikasi beharrekoa ere. Beraz, Larramendik bikain osaturikoak azaltzeaz gain okerbidetik egindakoak ere azalduko dira, ñabardura guztiekin jokatuz baizik ezin baita osatu egiantzeko kontakizuna.\nAtal berezia eta berezitua izango du IZTURITZAGAn Ipar Euskal Herriko euskalgintza historikoak, oso berezia baita, Axular handiarengandik hasita (Larramendik berak eredutzak jotzen zuena eta Etxeberri Sarakoak aintzindari) Etxepare eta Leizarraga enparauak ahaztu gabe, Agusti Txahoren bidean aurrera, euskarazko kazetaritza goiztierra iraganez gaur eguneraino, bai, gaur egungo Itxaro Bordaren prosa ederrera iristeraino…\nEuskaldunon altxoarra azaltzeaz gain, IZTURITZAGA jauregia Garagorrienea Fundazioaren egoitza nagusia izango da, bere egitaraua garatzeko erdigunea, kudeaketa mailan behintzat eta Gipuzkoan.\nAzkenik, jauregia eraiki zuten izturitzagatarren berri azalduko duen atala izango du, Euskal Herriaren eta Gaztelaren arteko Erdi Aroko Historia ezagutu eta ulertzeko oso baliagarri izango baita. Hor azalduko da Joanes de Izturitzaga edo Pere de Izturitzaga ospetsuen berri.\nHau izango da Fundazioak eman beharreko bigarren urratsa, baina gainerakoak landu bitartean eman beharrekoa.\n3- Garagorrienea LIZARKOLA errotan: IZARRARTEA! egitaraua.\nGaragorrieneak izango duen erronkarik handiena, zalantza izpirik gabe, etorkizuneko euskararen erabilera eta belaunaldatzea izango da. Belaunaldi gazteek bitarteko eta baliabideak izan behar dituzte euskaraz jardun ahal izateko etorkizunean euskal gizarteak egiten duen bidean. Berariazko baliabide eta bitartekoak beharko ditugu euskaren makulu izan daitezen egoera ahalmentsuagoan dauden beste hizkuntza eta kulturen artean bere lekua izango badu.\nIZARRARTEA! Izeneko egitaraua izango da horretan urratsak emango dituena. Izarrartera! Deitu dugu, etorkizuneko gizarteak –baita euskal gizarteak ere– eman dezakeen urratsik handi eta ausartena mundu honetatik kanpoko izarrarteko jauzi egitea baita, orain zientzia fikzioa dirudien arren, noizbait gertatuko dena, Ameriketarako bidaietara, bost itsaso handietarako bidaietan edo munduari emandako biran euskaldunak aitzindari gertatu ziren bezalaxe, eskola berean.\nIZARRARTEA egitarauak azken-azken orduko bitarteko eta baliabide tekniko guztiak –oraingo digitalak zein etorkizunekoak– eskura ahalmenez edukiko dituen plataforma eratu eta osatu nahi du, euskaraz komunikazioa bide eta bitarteko guztietan ekoizteko plataforma teknikoa.\nIZARRARTEA lehentasunez 15etik 35 urtera bitarteko gazteei zuzenduko zaie, ikusentzunezko edozein ereduetan komunikazioa ekoiz eta munduan barrena, izarrarteraino, zabal dezaten. Ekoizgune hori ez da ikerketarako izango, egun Tabakaleran teknologia digitalei dagokienez abian jarritakoa bezala, ekoizgune horrek mota, euskarri, irismen eta eduki orotako ekoizkinak sortuko ditu, baldintza bakarra horiek guztiek euskara izatea komunikatzeko hizpide eta, jakina, eraginkorrak izatea.\nEkoizgune horrek hiru lanalditan antolatuko du bere lana:\na) Sorkuntza aldia: ekoitziko dituenen edukiak lantzekoa izango da, programa edo komunikatuko den ekoizkina diseinatu eta prestatzekoa, aurrekoizpena alegia. Sorkuntza egitaraua osatuko du Garagorrieneak.\nb) Ekoizte aldia: irrati-programa, YouTube saio, telesail, elkarrizketa, filme, eztabaida saio, Twiter, Instagram edo Facebook edo dena delako aplikazio edo teknologiak erabiliz sortu beharrekoa ekoizteko garaia izango da. Ekoitzi eta ekoitzi ondoko lanak (muntaketa, egokitzapenak…) egitekoa. Ekoizteko formato horien artean egongo dira ere formato klasikoak, antzertia, musika, dantza… horiek guztiek bi baldintza betetzen dituztenean: ikuskizun edo sorkuntza mutuak ez izatea eta, gainera, euskarazkoak, eta, bestetik, besteak beste azken zabalkunde eta hedapen teknologien bitartez hedatzekoak izatea.\nc) Zabalkunde eta jarraipen aldia: ekoitzitako edukiak zabaltzeko garaia izango da. Horretarako, aurretik egin den aurrediseinuaren kalterik gabe, edukien bitakora kaiera antolatuko da, zeini zein zeinen bidezko zabalkunde eman erabakitzeko.\nZabalkundea egiteaz gain, uztaia osatu ahal izateko jarraipen lana egingo da; hots, zabaltzen diren eduki guztien kontsumo eta ikusle, entzule edo irakurle kopuruak neurtuko dira diagrama batera eramanez. Neurtzealdi horiek emango diote, hain zuzen ere, sorkuntza aldiari bere lana antolatzeko eragina eta neurria.\nAzkenik esan, Lizarkolako errota Izarrarteko edukiak eta kultur ekintzak zuzenean gozatzeko lekua ere izango dela.\nHirugarren urrats handia izango da, Izturitzagakoa eman ondorenean gauzatu beharrekoa.\n4- Garagorrienea IKERKETA: Ezina eginak 300 urte: LARRAMENDI 2029 egitaraua\nLaugarren urrats honek ere berebiziko garrantzia izango du. Larramendiren bizitza, obra eta garaia behar bezala ezagutu eta ulertu ahal izateko, ezinbesteko gertatzen da ikerlana egiten jarraitzea eta ikerlan horren argitara epaitu ahal izatea “Larramendiren mendean” egindako aurrerabidea. XIX. mendearen amaieran eta XX.aren hasieran errazkeria handiz baztertu zen Larramendiren ekarpena eta ekintza, 40ko hamarkadan hasita Orixe, Mitxelena, Caro Baroja, Tellechea Idigorasek zabalduriko bideei esker bere garaia eta egintza zorroztasunez aztertzeko lanari heldu zitzaion arte.\nAsko da, ordea, ikertzeko eta argitzeko dagoena, asko zentzuz eta zorroztasunez ebatzi beharrekoa. Urteurren handi baten “bederatziurrenean” sartu gara dagoeneko; izan ere, 2029an –bederatzi urte barru–, El imposible vencido obra Salamancan argitaratu izanaren hirugarren mendeurrena beteko da (1729-2029). Urtebete lehenago beteko dira 300 urte De la Antiguedad y Universalidad del Bascuence en España apologia argitaratu zuenetik (1728).\nLarramendiri buruzko ikerlanerako giltzarrria izango dugu data hori, ordurako Garagorrieneak ondokoak burutu nahi dituelako:\n4.1. Larramendi 2029 ikerraldia\nLarramendiren obra osoaren argitalpen kritikoa egin nahi du, bere obra osoa adituen aztermen zorrozpean jarri eta haien iruzkinez hornituta argitarauz eta zabalduz. Ondoko hurrenkerari jarraituko zaio:\nEl imposible vencido (1729): jatorrizko testua tipografia eta ortografia modernoarekin, hizkuntzalari, filologo eta historialari adituek iruzkinduta, eta testuingurura ekarriko duen aintzinsolasarekin. Argitalpen digitala eta paperezkoa.\nDiccionario Trilingüe del Castellano, Vascuence y Latín\n(1745): beste horrenbesteko argitalpena, adituen iruzkinekin eta testuinguratze lanekin, aurretik ikerketarako aukera emanez. Euskal Herriko unibertsitateetako adituen esku utziko da ikerketa eta azterketa lana.\nDe la Antigüedad y Universalidad del Bascuence en España (1728): aurrekoen ezaugarriez prestatu beharreko argitalpena, euskarari gazteleraz eskainitako trilogia osatuko luke eta helburua, 2029an bertan hirurak argitaratzea litzateke.\nEuskal testuak: Larramendiren euskarazko testuen lehenengo argitalpen berariazkoa 1990an egin zen eta, beraz, ez da urte asko. Nolanahi ere garrantzi handikoa litzateke euskarazko horiek eguneratu eta mendeurren horretan bertan bildumari erantsi ahal izatea. Lehen edizio hura prestatu zuen Patxi Altuna ez da, jada, gure artean. Ziur gara, baina, orduan egin zuen ekarpen handia areagotu ahal izango duela oraingoan Joxeba Andoni Lakarrak.\nEta ordurako bere euskarazko beste testuren bat azalduko balitz?\nCorografía de Guipúzcoa: Tellechea Idigorasek egindako argitaraldia berrargitaratzea litzateke helburua, bere hitzaurreko azterketa eta iruzkin guztiekin. Dena den, Tellechearen ekarpena osatu egingo litzateke beste historiala eta antropologo adituek egindako iruzkinekin.\nSobre los Fueros de Guipúzcoa: Tellechea Idigorasek egindako argitaraldia baliatuko genuke, oso-osorik, Zuzenbide irakasle eta historialarien azterlan kritikoarekin osatuz.\nDiscurso histórico sobre la antigua famosa Cantabría: tipografia eta ortografia modernoez horniturik, argitaraldi kritikoa egitea litzateke helburua, historialarien esku utziz eginkizuna.\nAutobiografía y otros escritos: Tellecheak egindako edizioa berreskuratuko genuke baina ekarpen kritikoa zabalduz beste aditu batzuengana. Bertan jasoko genuke ere Enrike Larrartek Larramendiren familia jatorriaz egindako lan sakona. Idatzi osagarrien artean, obra honetan “munduko” edo “gizaldiko” gaietaz dihardutenak utziko genituzke.\nLarramendi, Societate Iesu: liburu honetan Lagundiko bere jardunean fedeaz, erlijioez edo Lagundiaren inguruko gaiez idatzitako lanak argitaratuko dira, adituek iruzkin kritikoez horniturik: Jansenismoa, galicanismoa, Igokundeko Martin donearen jatorriaz idatzirikoa, Margarita erreginaren ohoretan egindako sermoia…\nGoian azaldu dugun zerrenda hau zabaltzeko aukerarik badago, baina aukera hori benetakotu bitartean ez dugu halakorik egingo. Larramendiri buruzko bilduma osatua gauzatzea dugu helburu, datozen urteetan burutuko dugun bederatziurren honetan landu beharrekoa. Argia 2029an ikusi beharko lukete, denak ez bada bai horietako sorta eder batek, hortik aurrerako zabalkundeak bere eragina izan dezan euskal gizartean.\n4.2. Manuel Larramendi Ikerketa Saria\nGorabehera ugarirekin baina urte batzuk badira MLKBak bere ibilbidea eman zionetik Manuel Larramendi Ikerketa Sariari. Hurrengo deialdia laugarrena izango da eta dagoeneko kalean dira edo kalerako bidean sari horrek emandako fruitu batzuk: Patziku Perurenaren Leitzalarreko unaiak, Bakarne Altonagaren euskal dantzei buruzko ikerketa edota Alberro, Bijuescas, Marin ikerlari hirukoteak egindakoa Larramendiren kontraesanei buruz.\nGaragorrieneak 2029. urtera bitarteko bederatziurrena baliatu nahi du ikerketa sari hori, beste jakintza-gaietara itxi gabe, gehixeago hurbiltzeko Larramendiren garaira. Horretarako, asmoa, ikerketa saria urtero deitzea litzateke eta Larramendi ukitzen duten gaiak berariaz deialdian txertatzea.\n5- Garagorrienea ZABALKUNDEA\nIkerketa egitarauan (Larramendi 2029) idatzizko zabalkundearen berri eman dugun legez, Zabalkundea izen generikoa duen honetan, idatzia ez den euskarriak erabiliko dituzten zabalkunde bideak emango ditugu ezagutzera. Funtsean, jarraian datozenak izango dira:\n5.1. Larramendiren BIDEA\nEuskal Herrian barrena, Gaztelan barrena, Andaluzian barrena txango didaktikoak, 18 urtetik gorako lagunentzat. Txango horien bitartez asteburu luze bateko egonaldi didaktikoak egiten dira Larramendik bizipeturiko herri eta hirietan Txango horietan nornahik parte har dezake, 18 urtetik gorakoa izan eta parte hartzeko gainerako baldintzak bete edota onartzen baldin baditu. Txangoen aukera ondokoa da:\n5.1.1.- BIDEA Euskal Herrian barrena: Andoain, Hernani, Bilbo, Baiona eta Loiola ikusi eta ezagutzen dira txangoan, herrien berri orokorra emateaz gain Larramendiren bizialdiari eta garaiairi dagozkionak azalduz. Asteburu osoko txangoa da eta gaualdi bat Bilbon egiten da eta, bestea, Baionan.\n5.1.2.- BIDEA Gaztelan barrena: txango batean ala bitan antolatzen da (ikusi xehetasuna izena ematerakoan), Villagarcia de Campos, Medina del Campo eta Valladolid hiriburua ezagutuz Valladoliden bertan eta, ondoren, baita Salamanca eta Palencia hiriburuak ere. Hirutik bost egunera bitarteko txangoa da, bi zatitan banatzen ez denean.\n5.1.3.- BIDEA Andaluzian barrena: bost eguneko txangoa, bi egun Sevillan eta egun eta erdi Cadiz hirian egitekoa. Funtsean bi hiriburu horiek ezagutzen dira, baina Cadiz probintzian ere beste geldialdiren bat eginez.\n5.2. Garagorrienean KOROGRAFIA (Hasi gabe)\nLarramendik Korografian Gipuzkoako berri zehatza eman nahi izan zuen bezala, orain, Garagorrienean, beste horrenbeste egin nahi dugu Korografia izeneko egitarauaren bidez. Egitarau honek Gipuzkoan barrenako hainbat txango eta ikustaldi antolatuko du, adituen eskutik egindako ikustaldiak Larramendiren Korografiak bai, baina baita korografia moderno batek eskainiko lukeen lurraldearen, bere biztanleen eta bertan burutzen diren jarduera guztien azalpena eginez.\n270 urteren ondoren orduko Koreografiaren eta azalpen moderno baten alderaketa egin nahi da. Egitaraua txango edo ikustaldiek osatzen dute, hitzaldi eta jakingarriez behar beste hornituak, aditu ezberdinen laguntzarekin eginak eta euskaraz zein gazteleraz eta beste hizkuntza batzuetan eskainiko dira ere, atzerritik etorritako bisitariei eskaintzekotan. Gure Amaren Etxea egitarauaren osagarri izango da ere.\n5.3. Garagorrienean ARTE EDERRAK\nLarramendiren berri arte ederretako disziplina ezberdinen bidez ezagutzera eman nahi du egitarau honek, babestuz horien bitartez Larramendi ardatz izango duten lan ezberdinak sor eta ekoitzi daitezen. Hiru daude oraingoz aurreikusika:\n5.3.3.- Filma historikoa\n6 GURE AMAREN ETXEA nazioarteko ekimena\nEgitarau hau munduan barrena zabalduriko euskal diasporari zuzendu nahi dio Garagorrieneak.\nGure amaren etxea ekimena euskal diaspora Euskal Herriratzeko egitaraua da, kultur azpiegitura eta logistika nahikoa eta duina eskaini nahi diona atzerriko euskal ondorengoari Euskal Herriaren azala eta mamia, hazpegiak eta muina ezagut ditzan.\nEgitarau hau gutxienez hilabete eta erdiko egonaldien bitartez burutuko litzateke, eta aldi horretako astebete inguru berariazko egoitza batean ostatatu egingo luke bisitariak. Helburua garbia da: belaunaldi batzuk atzerago munduan barrena barreiaturiko euskaldunen ondorengoek izan dezatela aukera Euskal Herriratzeko eta gure gizartea osatzen duten kultur geruza ezberdinen errealitatea ikusi eta ezagutzeko, gure historiaren gorabeherak zorroztasunez azalduko dizkion egitarau baten bitartez.\nDiasporako euskaldunek izan dezatela gidaritza jantzi eta jasoa euren asabek utzi zuten lurra, gizartea eta kultura gaur egun ezagutzeko garaian.\nGure amaren etxea egitaraua ez da soilik Garagorrienearen bitartez gauzatuko; ezinezkoa litzateke. Aurrera aterako bada, ezinbesteko gertatuko da Eusko Jaurlaritzaren, Nafarrroako Gobernuaren, Iparraldeko Kontseiluaren eta Foru Aldundien nolabaiteko partaidetza eta, jakina, munduan barrena euskaldunak elkarrarazten dituzten euskal etxe eta bestelako erakundeak.\nHori da oraingoz aurrera litekeena.\n7-RIKARDO ARREGI MINTEGIA (ALDIZKARITEGIA)\nEuskal kazeritza eta komunikazioa modernizarazi zuen Rikardo Arregik; euskalduntze-alfabetatze mugimenduaren antolatzaile nagusia izan Euskal Herrian Euskaltzaindiaren babesean; Francoren diktadura amaierako euskal pizkundearen aitzindarietakoa izan zen. Andoaingo Udalak, 1988. urtetik bere izena daraman kazetaritza saria deitzen du urtero.\nManuel Larramendi Kultur Bazkunak 1994an Rikardo Arregiren izena daraman aldizkaritegia sortu zuen Andoaingo Udalaren laguntzaz. Horren helburua euskara hutsez Euskal Herri osoan argitara ematen zen eta ematen den prentsa biltzea, katalogatzea eta aztergai ipintzea zen. 25 urte joan dira jada aldizkaritegia sortu zenetik eta oso ibilbide gorabeheratsua izan du, MLKBak, behin eta berriro, haren alde egin duen arren.\nJauzi digitalak halako arrakala sortu zuen, paperekoa biltzen jarraitzea bai baina digitala biltzen hasteko –gezurra dirudien arren– ez zuen izan behar besteko baliabiderik.\nAzken urteetan bere ahalegina, oraingoz emaitzarik izan ez duena, aldizkaritegia mintegi bihurtzea izan da, eta apustu horren alde egin nahiko luke Garagorrienea egitasmoak ere. Uste osoa duelako egiten dugun kazetaritza eta, oro har, komunikazioaren gaineko azterlana, ikerketa eta hausnarketa sakona egiteak mesede ez ezik arnasbide ezinbestekoa zabalduko duela euskararentzat, ohikeriak baztertzeko, besteak beste.\nEta horixe izango da Rikardo Arregi Mintegia: euskarazko kazetaritza eta komunikazioaren ikergunea.\n8- LARRAMENDI EGUNA ANDOAINEN\n2020. urteko urtarrilaren 25ean antolatu zen lehendabizikoz Larramendi eguna Andoaingo Goikoplazan, Manuel Larramendiren heriotzaren urteurrenarekin paretsu etorriz, andoaindarra urtarrilaren 29an zendu baitzen Loiolako Santutegian.\nLehenengo urte honetan ekitaldi xumea antolatu genuen: Andoaingo Goikoplazan, Larramendiren harrizko irudia dagoen gunean, 400dik gora andoaindar eta beterriar elkartu genituen jai-giroko ekitaldi batean, guztien artean EZINA EGINA leloa irudikatzeko iluntzean, telefono mugikorretako argiak piztuz.\nBenetan ekimen ikusgarria izan zen, non Larramendi Bazkuneko lehendakariak euskararen erabileraren aldeko aldarria irakurri zien bertaratuei eta, behin giza-irudi erraldoia osatu ondoren, bertsolariekin eta jai-giroan txokolatea eskaini zitzaien bertaratu guztiei, XVIII. mendeko euskaldunak erabat txokolatearen mende bizi izan baitzen, Larramendi bera horren lekuko.\nAurrerantzean, Garagorrienea ekimenaren baitan urtero antolatu nahiko genuke Larramendi eguna, euskaltzale guztiei jai-giroko egun osoa eskainiz Larramendiri omenaldia egiten zaion aldi berean, bere heriotzaren urteurrenean. Lehenengo urratsa emanda dago.\n9- EZINA URRATSEZ EGINA: NOTARITZAK ETA ERREGISTRATZAILEAK\nEkimen honek euskararen erabilerarako irismen handi eta garrantzi bereziko esparruak irabaztea bilatzen du. Urraska aurrera tinko egin ahal izatea, gizalegez, eskuzabaltasunez baina irmo.\nEuskararen erabilerarako sendoago irabazi beharreko esparru horietako bat notaritza eta erregistro ofizial ezberdin zenbaitena da, ez baita sinistekoa zein gutxi egin dugun aurrera urte hauetan guztietan notarioen aurrean euskaraz jarduteko ahalbide eta aukeretan.\nUrratsak aurrera egin dira baina ez behar bestekoak, ezta gutxiagorik ere, eta funtsezko deritzogu, notaritzetan, jabetza, merkataritza eta bestelako erregistro ofizialetan egin beharreko izapide guztiak euskaraz egin ahal izateari, eta izapide horiek eskritura edo idazpenetan euskaraz idatzi eta protokolopetzeari.\nEzina urratsez egina ekimenak erasan nahi diren esparru edo sektoreetako eragileekin elkarlanean egitaraua antolatzea bilatzen du, epealdi jakin baten buruan erabilera urrats horiek egin, finkatu eta egiaztatu ahal izateko.\nElkarlanean, alderdi guztien eskuzabaltasunez, legeari jarraiki, gizalegez baina irmo; bestela ezinezko izango baita aurrera egitea.\nArantzibia plaza, 4 eta 5-behea\nBabesle izan nahi duzu?\nDr. Huizi kalea, 15-1\n656-782-521 / 943-300-733\nEuskararen Normalizaziorako Lansaila


Dena prest Gasteizeko Azkena Rock Festivalerako! – Gazteon KZ\nDena prest Gasteizeko Azkena Rock Festivalerako!\nHasia da Azkena Rock Festival jaialdiaren atzerako kontaketa, eta ostegun honetan zabalduko ditu ateak, hiru egunez, hau da, uztailaren 16tik 18ra bitarte, luxuzko programazioa eskainita 20 urteko historia handikiro ospatzeko Gasteizen.\nARF jaialdiaren garra osteguneko 18:00etan piztuko da, orduan irekiko baitira ateak. 2 urtez zain egon ostean, jaialdi mitikoaren agertokiak musikaz beteko dira berriro ere eta, hasteko, honako hauek izango ditugu Mendizabalan, besteak beste: Kaliforniako punk-rockaren beteranoak diren eta genero hori masa-fenomeno bihurtu zuten The Offspring; Fu Manchu mitikoen gitarra astunak; jai-giro ezin hobea sortuko duen The Toy Dolls; Estatuko rockaren estandarte Morgan; countryaren ahots berri eta txalotua, Morgan Wade; eta Los Tonys taldeko Micky, baina oraingoan Los Colosos del Ritmo taldearekin batera abiarazi duen proiektu berrian.\nOstiralean, berriz, rock n’ rollaren izen esanguratsu ugari izango ditugu, hala nola 40 urtetik gorako ibilbidea ospatzen ari diren Social Distortion; Greg Dulli buru duen The Afghan Whigs; 2005ean eskaini ziguten kontzertu gogoangarriaren ostean berriro ere Mendizabalara datoz Drive-By Truckers; Alice In Chains taldeko sortzaile eta lider Jerry Cantrell, bakarkako proiektuarekin; edo Ilegales mitikoak. Azken horiek ere urteurrena ospatzen ari dira, eta ARF jaialdian ospatu nahi izan dute. Eta horiekin guztiekin batera, ziurrenik Gasteizko talderik ezagunena ere arituko da: Soziedad Alkoholika.\nLarunbat gauean rockaren hiru dama handi izango dira protagonista, argi gera dadin rock musikak eta musika horren soinuek ez dutela adinik. Hirurak hirurogeita hamar urtetik gorakoak emakumeak dira, eta jo ta su jarraitzen dute hirurek; aurten, gainera, jardunaldi berean bat egingo dute denek, etorkizunerako geratuko den gau batean: Emmylou Harris countryaren kondaira; Suzi Quatro edo rockean arraila ireki zuen emakumea, eta gure aparteko amabitxi eta punkaren ikono eztabaidaezin den Patti Smith.\nARF jaialdiaren bereizgarrietako bat da zerrendaburu bikainak ekartzeaz gain, artista sorta ederra biltzen duela kartelean: Adia Victoria, edizio honetako altxorretako bat, zalantzarik gabe; Dirty Honeyren rock aingerutarra, Hiss Golden Messenger taldearen folk-rock sofistikatua edo Ryley Walker aparta.\nGaldu ezinezkoa da, halaber, Trashville karpako programazioa; rockaren alderdi zitalena azaleratzen den tokia, agertokiaren eta publikoaren arteko arrakala gainditu eta proposamen basatienez gozatzeko, surf, garage, psychobilly eta askoz ere kutsu gehiagorekin. Mundu osoan The Cramps taldeari egin zaion omenaldirik onena, Teenage Werevolves taldearekin, La Perra Blancoren gitarra basatia, Klingonz psychobillyaren kondaira, Oh!Gunquit londrestarren estilo-nahasketa karismatikoa, edo Tiburonaren punk lotsagabea. Gainera, «Donde ni el diablo se queda. Recorriendo el Sur con los Drive-By Truckers» liburuaren aurkezpena ere egingo dugu; taldeko kideak bertan izango dira eta, aurkezpenaren ondoren, liburuak sinatuko dituzte.\nUrteurren honetan zuzeneko musika baino askoz ere gauza gehiago izango ditugu; izan ere, Mendizabalara ekarriko dugu, berriro ere, motoen, akrobazien eta zuzeneko musikaren Wall of Death ikuskizun zirraragarria, eta aurtengo berrikuntza moduan, autotxokeak, ekintza rock n`rollaren erritmoan bizi nahi dutenentzat.\nTradizioari jarraikiz, ezin genituen alde batera utzi ostiral eta larunbat goizean Andre Maria Zuriaren plazan antolatzen ditugun doako kontzertuak; aurtengo edizio honetan, Alexis Evans soularen promesa zuri berria eta Kim Lenz rockabillyaren musa ekarriko ditugu, gauean Mendizabalan gertatuko denaren atariko eta, era berean, jaialdiaren eta Arabako hiriburuaren arteko topagune klasiko.\nGasteizko Foru plazan gaur goizean egindako prentsaurrekoaz gain, Azkena Rock Festivalek Izarren pasealekua inauguratu du. “Gure egoitza den eta jaialdiaren zati bihurtu den hiriari egin nahi diogun beste keinu bat da. Bi hamarkadotan jaialdiaren historia egin duten eta, zalantzarik gabe, nazioarteko eta Estatu mailako rockaren historian ezinbesteko bihurtu diren banda nagusiei omenaldia egiteko tokia da”, azaldu du Santiagok.\nBertan, mito ukaezinak daude: Bob Dylan, Patti Smith, Kiss, Iggy & The Stooges, Alice Cooper, Ozzy Osbourne, Sex Pistols, Joan Jett, Deep Purple edo Blondie, adibidez. Baina baita talde garaikide garrantzitsuak ere: Chris Isaak, Slash, Pearl Jam, Queens of the Stone Age; edo Estatu mailako beste ikono batzuk: Loquillo, Soziedad Alkoholika, Los Enemigos edo Morgan\n75 izarrez osatutako pasealekua da, Posta kalean barrena doana Foru plazatik Andre Maria Zuriaren plaza kuttunera. Bertara hurbiltzen direnek artista horietako bakoitzari buruz orain arte ezagutarazi ez den bitxikeriaren bat edo jaialdian egon zireneko anekdotaren bat ezagutzeko aukera ere izango dute, izar bakoitzak duen QR kodearen bitartez. Ekainaren 12an, asteartea, eguerdian zabalduko da pasealekua, eta igande gaueko 12ak arte bisitatu ahal izango da.\n← Euskal Herriko Eskolarteko finala Iurretan ospatuko da igande honetan\nLa Faktoriak sorkuntza-prozesuen emanaldia aurkeztuko du 10 ikasleren eskutik →


naiz: agenda - Literatura, bertsolaritza eta musika, ‘Opeileko erlea’ ikuskizunean\nLiteratura, bertsolaritza eta musika, ‘Opeileko erlea’ ikuskizunean\nUnai Elorriaga, Fernando Velazquez, Oihana Iguaran, Jone Uria eta Joseba Santxo igoko dira agertoki gainera ‘Opeileko erlea’ ikuskizunean. Literatura, bertsolaritza eta musika, elkar harilkatuta, aurkituko ditugu Loraldia jaialdirako propio ekoitzitako lanean.\nBeste behin, etorkizuna izango du jomugan jaialdiak amaieran. «Aurreko sei esperientzietan bezala, idazle bati jarri diogu erronka eta Unai Elorriagak onartu du sormen berri honen ardura. Berriro ere, zazpigarren aldiz, literatura, bertsolaritza eta musika elkartuko dira geroaren bidean», azaldu dute Loraldia jaialdiaren arduradunek.\nBerezia izan da Elorriagarentzat sormen hau lan hau, enkarguzkoa izanik. «Zugandik ateratzen ez diren gauzak ateratzen dira. Ez dut sekula etorkizunaz idatzi eta ez neukan asmorik. Hasieran beldurra sentitzen duzu, ez dakizu nondik jo. Baina gero uste baino erosoago sentitu naiz eta emaitza dotorea delakoan nago, oso gustura geratu naiz testuarekin. Orain, noski, ikusi behar da publikoak nola hartzen duen».\nBikote bat eta euren semea ditu protagonistak ipuinak. Isolatuta bizi da gizona eta bisitan doaz besteak. Etorkizuna milaka milioi pertsonarekin, oso betea irudikatzen dut nik. Aipatzen dudan ideietariko bat da oso zaila izango dela pertsona batentzat bakarrik etxea izatea».\nIrakurri ala entzun. Bi erregistro. «Idazte prozesuan atzera-aurrera ibil zaitezke eta ez dago hainbesteko larritasunik. Ahoz kontatzerakoan, hasteko, ondo irakurri behar duzu, entonazio egokiarekin eta erritmoa ere dotore eramanez. Eta horri gehitzen zaio testuan sartu ditudan hausnarketak jendeak ondo ulertzea eta bere hausnarketa propioa egitea».\nErronka moduan hartu du getxoztarrak. «Literatura, musika eta bertsoa uztartzea oso erakargarria iruditu zitzaidan ideia planteatu zidatenean», dio.\nLiteratura. 5540. urtera egin du salto Elorriagak eta berarekin garamatza gu ere. «Oso urruna izatea nahi nuen. Beti dago arriskua, ‘1984’ idatzi zuen Georges Orwellek eta azkenean bertan dago. Eta gauza batzuk bete direla ikusi dugu. Nik narrazio honetan landu dudana badakit –hilezkortasunaren gaia– ez nik ez ikuskizunera doazenek ez dugula ikusiko. Ala bai, auskalo! Ikusiko dugu nik testuan diodana betetzen den». [barrea].\nBertsoa. Bi bertsolari arituko dira zuzenean, Jone Uria eta Oihana Iguaran. Joseba Santxok gidatuko ditu inprobisazioak. Uria eta Iguaranekin estreinu egunean elkartuko da lehen aldiz. Bapateko sormena. «Polita izango da, ederra», gaineratu du.\nBertsotan aritua da gaztetan eta gertutik jarraitzen du bertsogintza. «Ikaragarri gustatzen zait, gaur egun ikaragarri oso bertsolari onak daude. Testua asko lantzen dut, behin eta berriz errepasatu, eta bertsolariek emango dio testuari beste ikuspuntua eta beste bizitasuna».\nMusika. Eta sormen lanari Fernando Velazquezek jarriko dio soinu banda. Partitura berri bat idatzi du, etorkizuna ardatz duen disziplina arteko ikuskizunari begira. «Musika beti da zoragarria, guztia biribiltzen duena. Edozein ikuskizun borobilagoa egiten da musikarekin».\nVelazquez eta Santxorekin bai, harremanetan izan da distantzian bada ere. «Ezagutzen ditut, ondo ulertzen du elkar eta horrek lasaitasuna ematen dit», esan du.\nIrrikitan dago publikoaren erantzuna jakiteko, «aurpegiak bertatik bertara ikusteko». Izan ere, Elorriaga da taldeko bakarra bakardadean sortu eta hartzaileekin harreman zuzenik ez duena. «Niretzat berria da. Nire literatur produkzioa etxean egiten dut, handik argitaletxera doa eta nik ez dakit irakurleak ze aurpegi jartzen duen irakurtzean. Ederra izango da, irakurri ahala burua altxatuko dut lantzean behin, ze harrera egiten dioten ikusteko. Horrekin irudikatu dezaket nire testuak bakardadean nola irakurtzen dituzten», kontatu du.\nAurrera begira, Elorriagak nahiko luke emanaldi gehiago egitea eta bertsolari gehiagok parte hartzea. «Beharbada ikuskizun erabat desberdinak aterako dira...», dio.


Hizkuntzaren normalizazioa: lau gako eta zortzi azterketa - Oihaneder Euskararen Etxea\nHasiera » Programazioa » Zikloak » UEU-rekin ikasten » Hizkuntzaren normalizazioa: lau gako eta zortzi azterketa\nHizkuntzaren normalizazioa: lau gako eta zortzi azterketa\nOihaneder Euskararen Etxeak Soziolinguistika hiztegi txikia izeneko ikastaroaren bigarren edizioa eskainiko du otsailetik maiatzera bitartean. Seigarren urtea dugu UEUrekin batera euskararen egoera soziolinguistikoa aztertzen duten ikastaroak antolatzen dituguna. 2020. urte honetan HIZNET, Hizkuntza Plangintza Graduondoko ikerketa-lanetara jo dugu, eta iazko parte-hartzaileei beren ikerketa-lanak aurkeztea proposatu diegu. Lau gako jorratuko ditugu: motibazioa, jarrera, testuingurua eta aktibazioa. Izen ematea zabalik dago jada. Ikastaroa otsailaren 25ean abiatuko da.\nSoziolinguistikaren oinarrizko ezagutzan sakontzea euskara bezalako hizkuntza gutxituentzat eta komunitate euskaltzalearentzat oso garrantzitsua dela ohartuta, UEU eta Oihaneder Euskararen Etxea jardun horretan murgilduta gaude azken bost urtetan.\nSeigarren urtea izango da zeregin honetan sakondu, eta euskal herriko ikertzaile ezberdinen lanak gurera ekarriko eta ikastaro moduan eskainiko dituguna. 2020. urte honetan HIZNET, Hizkuntza Plangintza Graduondoko ikerketa-lanetara jo dugu, eta iazko parte-hartzaileei beren ikerketa-lanak aurkeztea proposatu.\nAntolatzaileok uste dugu oso garrantzitsua dela ikertzaile berriei plaza ematea, eta beren lanen zabalkundea egitea; beraz aukeraketa bat egin, gaika antolatu eta “Hizkuntzaren normalizazioa: lau gako eta zortzi azterketa” ikastaroa osatu dugu gai hauetan interesa duten ikasle, irakasle, eta oro har komunitate euskatzaleari eskaintzeko.\nLau saio eta zortzi hizlari izango dira, otsailetik maiatzera, eta horietako bakoitzak ekarpen interesgarri bat egin dio euskarak arlo horietan dituen erronkei eta arazoei. Ikastaroaren helburu nagusia kezka horiek gizarteratzea eta denon artean hausnarketa kolektiboa egitea da.\nMotibazioa (Otsailak 25)\nJarrera (Martxoak 31)\nTestuingurua (Apirilak 21)\nAktibazioa (Maiatzak 26)\nGaian interesa daukan edozeini zuzendutako hitzaldiak dira. Ikastaro osoan (24 €) edota hitzaldi solteetan (saio bakoitzak, 10 €) eman daiteke izena.


topic_facet:"Soldadura eta galdaragintza (Heziketa Zikloa). Erdi maila" topic_facet:"Mekatronika Industriala (Heziketa Zikloa). Goi maila" topic_facet:"Txirbil-harroketa bidezko Fabrikazioa (Modulua)" topic_facet:"Fabrikazio-teknikak (Modulua)" author_facet:"Izagirre, Josu"\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Txirbil-harroketa bidezko Fabrikazioa (Modulua) Proposatutako gaia: Fabrikazio-teknikak (Modulua) Egilea: Izagirre, Josu\n1 Fabrikazio Mekanikoa (Lanbide Arloa) 1 Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio prozesuen gauzatzea (Modulua) Fabrikazio-teknikak (Modulua) 1 Instalazioa eta mantenimendua (Lanbide Arloa) 1 Lanbide Heziketa Gehiago ... 1 Makina Elementuak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazio Prozedurak (Modulua) 1 Mekanizazio, konformazio eta muntaia prozesuen definizioa (Modulua) 1 Mekanizazioa (Heziketa Zikloa). Erdi maila 1 Mekanizazioa (Modulua) Mekatronika Industriala (Heziketa Zikloa). Goi maila Soldadura eta galdaragintza (Heziketa Zikloa). Erdi maila Txirbil-harroketa bidezko Fabrikazioa (Modulua) Guztiak ikusi ... gutxiago ...


Sukaldaritza liburua/Errezetak/Txanpinoi txapelak plantxan, arroz odolkiarekin — Wikibooks\nSukaldaritza liburua/Errezetak/Txanpinoi txapelak plantxan, arroz odolkiarekin\n< Sukaldaritza liburua | Errezetak(Txanpinoi txapelak plantxan, arroz odolkiarekin(e)tik birzuzenduta)\nErrezeta-liburuaren parte. Txanpinoi txapelak plantxan, arroz odolkiarekin\nHamasei txanpinoi handi\nArrozezko odolki bat\nLehenik, tipulina zati txikitan moztu, eta lapiko batean oliba olio txorrotada batekin erregosi su oso motelean, hogei bat minutuz. Ondoren, baratxuriak xehatu, eta bertara gehitu. Bost edo hamar minutuz eduki, ongi erregosi arte. Plantxa sutan berotzen jarri —edo zartagin bat—. Ondo berotuta dagoenean, txanpinoi txapelak bertan jarri, zuloa behera begira dutela. Gainetik, oliba olio txorrotada bat bota, eta hiru minutuz bertan eduki. Ondoren, buelta eman, eta oliba olio txorrotada bat gehitu eta gatza ere bota. Beste hiru minutuz eduki.\nPlantxatik atera txapelak, eta barazkiak ditugun lapikora gehitu. Perrexil xehatua ere lapikora gehitu, eta guztia ongi nahastu. Erabili dugun plantxa sutan mantendu, eta bertan arrozezko odolkia xafletan moztuta jarri. Ahal bada, 16 xafla. Pare bat minutu pasatu ondoren, buelta eman, eta beste bi minutuz eduki.\nLau txapel jarri plater bakoitzean. Txapel bakoitzaren zuloan, barazkiak bota, eta gainean arrozezko odolki puska. Saltsaren bat nahi izanez gero, piper gorri saltsa oso ongi doakio.


Goierri, Europako Bikaintasun Lekua - GOIEKI · Goierriko Garapen Agentzia ·\nGoierri, Europako Bikaintasun Lekua\n06 Uztaila 2015\nGoitur eskualdeko turismo garapen agentziak, 2015. urteko EDEN sarien irabazlea izan da. Aurtengo gaia, gastronomia turismoari zuzenduta dago.\nEDEN, ingelesez «European Destinations of Excellence»-en akronimoa da, Europako Bikaintasun Lekuak, eta Europar Batasuneko garapen iraunkorreko modeloak sustatzen ditu. Proiektua parte hartzen duten nazio bakoitzean lehiaketa bat ospatzen da eta herrialde bakoitzean "Bikaintasun lekua" deritzon eskualde bat aukeratzen da. Leku guztien aukeraketa arduratsu honek, balore, dibertsitate eta ezaugarri komunak dituzten Europako destino turistikoa hauek aukeratzen laguntzen du, EDEN proiektuaren helburu nagusienetako bat. Ekimen honek Europako destino turistiko berrien ikuspena indartzen laguntzen du, saritutako lekuen arteko kontaktu sareak areagotzen laguntzen eta Europan ematen diren jarduera onenak elkarbanatzeko plataforma baten sorreran lagundu du.\nAukeratu diren lekuen ezaugarri nagusiena, ingurugiro, kultura eta gizartearekin duten jasangarritasun konpromisoa da. Sariaren irabazleak Europako destino turistiko emergenteak eta ezezaguna izan ohi dira beti eta Europako 27 herrialde kide nahiz hautagai diren herrialdeetan egon daitezke. EDEN proiektuak, aukeratutako lekuan erabiltzen diren jardute jasangarriak zabaltzen laguntzen du eta eremua bera urte guztian turismorako leku erakargarria bilakatzen laguntzen du. Honekin jende gehien ibiltzen den lekuak arindu nahi dira.


Malcolm III.a Eskoziakoa - Wikipedia, entziklopedia askea.\n1058 - 1093ko azaroaren 13a\nEskozia, 1031ko martxoaren 26a\nAlnwick (en) , 1093ko azaroaren 13a (62 urte)\nIngibiorg Finnsdottir (en) 1069)\nSanta Margarita Eskoziakoa (1069 (egutegi gregorianoa) - 1093)\nMalcolm III.a Eskoziakoa, (Eskoziako gaeleraz: Máel Coluim), gerora ezarritako ezizenez Canmore, hots, "Buruzagi handia" (Eskozia, c. 1031ko martxoaren 26a - Alnwick, Northumberland, Ingalaterra, 1093ko azaroaren 13a) Eskoziako Erresumako errege bat izan zen, garai hartan Alba erresuma izenaz ezagutzen zena.\nMacbethek 1040an Malcolmen aita zen Duncan I.a hilaz lortu zuen errege bihurtzea eta babes bila haren seme biak atzerrira eramanak izan ziren, ziurrenik Ingalaterrara. Malcolmek itzuli eta 1057an Macbeth eta 1058an Lulach anaiordea erahil zituen Eskoziako errege bihurtuz.\nMalcolmen erresuma ez zen gaur egungo Eskozia bezain handia, iparraldeko uharteak eskandinaviarren eskutan zeuden eta mendebaldekoak gaeldarrenak ziren. Invernessko gaztelua eraiki zuen 1057an bertan mugak babesteko. Erresumaren mugak ordea ez ziren askorik aldatuko XII menderarte. Malcolmek hegoalderantz jo zuen Northumbria eskuratu nahian eta Ingalaterra erasotu zuen hainbat alditan, baina ez zuen emaitza aipagarririk lortu.\n1093an Northumbriako Earlak segada batean harrapatu eta Alnwick inguruan hil zuen.\nMargarita Eskoziakoa[aldatu | aldatu iturburu kodea]\nWessexko etxe ingeleseko printzesa zen baina Hungarian jaio zen, familia erbestean zela. 1057an Ingalaterra itzuli zen eta normandiarrek 1066an Ingalaterra inbaditu eta gutxira Eskoziara egin zuen alde. 1070an Malcolm III.ak Eduardo Aitorleari baimena eskatu eta Margaritarekin ezkondu zen. Malcolmek ez zuen erlijiotasun handirik erakutsi bere bizitzan, Dunfermlineko abadiaren eraketaz haraindi, baina Margarita 1250ko ekainaren 19an kanonizatua izan zen, Eskoziako errege-erreginen artean santu bihurtu zen bakarra izan zen bera. Eskoziako Perla ezizena eman zioten.\nLehenengo emaztearekinhiru seme izan zituen eta nagusiena, Duncan, errege bihurtu zen. Margaritarekin beste zortzi izan zituen, sei seme eta bi alaba, eta hauetako hiru ere Eskoziako errege izango ziren, Edgar, Alexandro I.a eta Dabid I.a.\nLulach Eskoziakoa Eskoziako Erresumako erregea\nWikimedia Commonsen badira fitxategi gehiago, gai hau dutenak: Malcolm III.a Eskoziakoa


Hiri askok dituzte erraldoiak, baina Iruñekoak bezalakorik ez dago, eta ez gara txaubinistak, bai zera, ez, ez. Zortzi pertsonaia dira, zortzi errege-erregina, gaitzak (launa metrokoak). "Munduko lau parteak" irudikatzen dituzte: Europa, Afrika, Asia eta Amerika (Ozeania ez omen zuten ezagutzen).\nGaurko erraldoiok ez dira oso zaharrak (1860), baina oso tradizio zahar baten segimentu dira.\nErraldoiez gain bost buruhandiko gorte bat izaten dute bidelagun: alkatea, kontzejala, amona eta japones parea. Eta gainera sei kiliki: Barbas, Patata, Verrugón, Coleta, Caravinagre eta Napoleón; hauek halako konpainia antidisturbio umeentzakoa osatzen dute eta gezurrezko zartailu batzuekin (puxikak) ume zanpatzen aritzen dira.\nKilikiok belaunez belaun kikildu dituzte, gaituzte Iruñeko umeak. Segizioa osatzeko, seis zaldiko daude, erdi gizaki erdi zaldi, haiek ere ume jotzen zaleak.\nZER EGITEN DUTEN\nAhuku honek "konpartsa" du izena eta egunean hainbat ordu diferentetan topatuko duzu kalean, ehunka ume, guraso, aiton-amona eta oro har jende inguruan dituela, gaita-musikaren konpasera dantzan. Erraldoiek dantza egitea dute berezko eta aurreneko lana: baltsak, polkak, jotak, lau metro beteko gorputz haundiokin, ikusgarria da.\nKonpartsa egunero ateratzen da eta bide jakin bat egiten, Iruñeko egunkarietan eta programa ofizialean azaltzen dena. Horrez gain, festako ospakizun inportante guztietan hartzen du parte: prozesioa, txupinazoa eta riau-riaua. ERRALDOIAK ETA UMEAK Erraldoiak ume-kontu omen dira; baina bai, bai, bai zera, ume kontu: denok gara ume, nahiz gurea oso barren enterratuta eduki. Iruñar guztiok daukagu geure fotografitxoa, hankagorri bat ginela, erraldoi edo kiliki baten ondoan, jeneralean beldurrez negar-garrasika. Erraldoien konpartsa bezalako tokirik ez dago kanpora ekartzeko segur aski erdi zerrendua daukazun inozentzia hura.\nGomendatzen dizugu batez ere erraldoien despedida ez galtzea: uztailaren 14an izaten da, arratsaldeko 2,30etan. Milaka ume juntatzen dira autobus geltokian erraldoiei urtebeteko despedida ematera (erraldoiak ez dira ateratzen gainerako urtean, non ez den atzerrira biaje bat egiteko edo zita izugarri inportante batengatik).


Patxitrapero: Ahots zoragarri hoiek\nAhots zoragarri hoiek\nAhotsak, zure benetako edo amestutako bikotearen ahotsak, ez du aparteko garrantzirik. Beste faktore bat baino ez dala erabakitzen dezu, honi buruzko iritzi bat borobiltzeko lan kapritxosoa hartzen dezun egunetan. Faktore txiki bat. Apaintasuna izan daitekeen bezelaxe, edo indarra, edo umorea, edo argitasuna, edo zuhurtzia, edo beste hainbat.\nEz da berez erabakiorra, baina ai…\nHori zortea, ahots zoragarria duen norbait ondoan baldinbadezu.\nEITB irratia entzuten det maiz. Gustokoa det ematen duten musika nahasketa, baina bereziki gozatu, Edurne Ormazabal hizketan ari danean gozatzen det. Beti kontatzen ditu batere interesatzen ez zaizkidan kontuak, EEBBko 60ko hamarkadako musikariei buruzkoak adibidez, edo honen tankerakoak.\nZe inporta dit neri? Bere ahotsa da musika neretzat.\nEz dakit bikoterik duen, edo seme-alabarik, ilobarik… Baina honen bularrean burua jarrita, goxo-goxo ipui bat entzutea… Zer izan behar duen horrek! Zeruan bentosakin itsatsita egotea, antzeko zeozer.\nZergaitik ez du bere ahotsa enlatatzen, eta lotarako saltzen? Ipuitxo motx batzuk, EEBBko 60ko hamarkadako musikariei buruzko kronikak... Ze ajola dio? Zer dakit nik, San Balentin egunetan, aitaren egunean oparitzeko edo.\nGutxi, oso gutxi dira halako ahots sorgingarriren jabeak.\nTori, beste bat, gaur eskuzabal nago eta.\nZe ahots zoragarria duen neska honek! Eta ze alaitasuna darien bere bi begiei. Bere begi zuri zuri alai hoiei.\nBeltz beltza bera, Ondarruko hizkera zoragarriaz entzun izan det beti. Gutxi dira eta oraindik, beltz euskaldunak, nere aurrean tokatutakoak behinik behin, neri poz haundia ematen dit. Antigualekoa naizela? Orain erruz aurkitzen direla beltz euskaldunak? Tira, zer nahi dezue esatea. Neri poz haundia ematen dit.\nGogoan daukat oraindik, ikastolan gehien gustatu zitzaidan ipuia: beltz euskalduna. Amerikan mende hasieran beltz euskaldun batekin topo egiten zuten arrantzale euskaldun batzuena.\nIstorio bitxi bat, gaurkoa bukatzeko:\nNere lagun batek hartu zuen andregaia, iritsi zan familia aurrean “ofizial” egiteko eguna…\n- Amama, andregaia daukatela.\n- Euskalduna al da?\n- Bale. Aurrera.\nEz nungoa dan, ez familia onekoa, ez jatorra, ez ezaguna… Euskalduna bada, bale. Konforme!\nNere lagun honek, amama honi Afrika Bibang euskalduna aurrean ipini balio, hura zala bere andregaia esanez... Zer esango zuen orduan?\nGaldera horixe egin diot nere lagun honi, gaur arratsaldean. Zera erantzun dit:\n-Bah, ez zion hainbeste inportako. Beste galdera bat egingo lidake igual:\n- langilea al da?\nLangilea ez dakit izango dan Afrika. Baina ahotsa lanean jartzen duenean, ze nolako artelana bihurtzen dan!\nBeno von Archimboldi 5/04/2006 5:44 da tarde\nZer gertatuko litzake gure udaltzain maitea neska izango balitz, eta gainera beltza? Imagina ezazue Zumarragako udaltzainen uniformea jarrita. Jende gehiago pasatuko al zituen zebra bideak? Gehiago maitatuko al genuen?\nHorren guztiaren erantzuna ezin izango duzu aurkitu atzo eskaini nizun postean, baina batenbat bai.\nSare 5/04/2006 8:08 da tarde\nMUA, ZORIONAK PITXIN!\nsei 5/04/2006 10:25 da tarde\nAupa, Patxi! Ni Edurnerekin lan eginda nago, hobeto esanda, bere esanetara eta arrazoia dezu: ahots zoragarria du. Gainera, ederki asko daki nola atera etekina horri (modulazioa, tonuarekin jolasa, patxada hitz egiterakoan...). Nik ere gustokoa dut.\nPatxi 5/05/2006 10:59 da manhã\nIkusi nuen lehenengo emakume udaltzaina, Hondarribian izan zan. Ez dira hainbeste urte ere. Ze gauza bitxia. Harrigarria egin zitzaigun benetan. Beltza balitz? Bat uste det badagoela Bilbon, bakarra.\nMundua zenbait gauzatan, onerako aldatzen ari dala ta, gaitzerdi!\nSei, baina baina... Nun ez ote zera zu ibili? Egunen batean Etxenikeren isileko aholkulari edo, aitasantuari diskurtsoak idazen dizkiona edo... Ze sorpresa ez ote diguzu emango?\niturri 5/07/2006 10:00 da manhã\nDonostian badaude bi udaltzain ginearrak. Garai honetan jubilatzear egongo badira ere... Horietako bat Nguema famosua da, telebistaren mundu horretan dabilen Karlosen aita.\nAfrika ez da ondarrutarra... nik dakidala. Ez al da Getxo ingurukoa?\nHori bai, Ondarrun, laster batean, Afrikaren moduko neska euskaldun asko egongo dira.\nPatxi 5/08/2006 1:21 da manhã\nIturri, nundik atera ote det nik Ondarrutarra dala?\nEskerrak Kirmen Uriberen zutabea irakurri dedan gaur, Garan: zera dio, idazle ingeles baten antzera, zehaztasunak ez dituela gogoko, berdin xamar diola, datu bat gora-behera, herri bat gora-behera, gertaerak ajola diola.\nBa hoixe! (eskerrikasko Kirmen)\nPozgarria da bai, diferentziak aberasten gaitu.


Oinez ibiliz gero oinak nola zaindu | Consumer\nOinek garrantzi handia dute mendi-ibilietan, eta haien osasuna zaintzeak helburuen konkista errazten du\narabera: Ostirala, 2015eko ekainaren 26a\nEguraldi ona dela eta, jende askok egiten ditu ibilaldiak mendian zehar, zeharkaldiak edo Donejakue bidearekin. Prestaketak egiteko ezinbesteko materiala, arropa egokiena, janaria eta hidratazioa funtsezkoak dira markatutako helburuak ongi betetzeko. Baina, oinei garrantzi bera ematen al zaie? Artikulu honek oinak zaintzeko zer neurri hartu behar diren deskribatzen du, eta, horrez gain, kirol-oinetakoak aukeratzeko zenbait gomendio ematen ditu.\nGarrantzitsua da egunero oinetako larruazala baloratzea, beharrezkoa bada ispilua erabiliz, eremu guztiak iristeko\nEguraldi ona dela eta, jende asko animatzen da mendian oinez ibiltzera, trekkingarekin. Kirol horietako edozein hasi aurretik egiten den lehen ekintzetako bat material egokia erostea da, hala nola arropa eta oinetako teknikoak, motxila eta bastoiak. Hala eta guztiz ere, jarduera horietan funtsezkoa da oinak.\nOinak bizi-egitura bat dira, eta organismoaren pisuari eusten dio eguneko ordu gehienetan, askotan ez baitute behar adinako arretarik jasotzen. Hala ere, kirol-jardueran kontu handiz ibili behar da eta egoera onean mantendu behar dira; izan ere, edozein alterazio txikik (marruskadura bidezko marruskadura batek adibidez) molestiak eragin ditzake berriz ere botak altxatzeko, erosotasunez ibiltzeko edo lesio handiagoa izateko.\nNola zaindu oinak kirolean\nHigienea da oinak zaintzeko hartu beharreko neurrietako bat, eta hidratazio ona. Hala ere, badira beste batzuk, ezinbestekoak ere badira ere, ahaztuta geratzen direnak. Adibidez? Jarri eguzki-babesa, eguzkiaren erredurak saihesteko.\nElena de Planell, Unibertsitateko Podologiako Unibertsitate Eskolako irakasle laguntzailea\nBartzelonako Unibertsitatean, oinak zaintzeko gomendio orokorrak ematen ditu:\nAzazkalak zuzen moztu eta ertzak limatu.\nEgunero xaboi neutroz eta ur epelez garbitu, neguan eta udan hotz.\nZehatz-mehatz lehortu, batez ere hatzen artean. Ondo iristen ez bada, lehorgailua erabil daiteke.\nJarri krema hidratatzailea oin osoan, ez digitalak izan ezik, beratzeak sor baititzake.\nBaloratu oinetako larruazala egunero, beharrezkoa bada ispilua erabiliz, alde guztiak iristeko.\nEz moztu gogortasunak, ez kailuak, ezta kaliziarik ere, erredurak eragin baititzakete. Onena podologora joatea da.\nOsasun podologiko ona kirola egiteko\nEtaPodologoen Elkargo Ofizialen Kontseilu Nagusiabeste aholku erraz batzuk ere eransten ditu, kirola oinetara ez pasatzeko:\nKirola egin aurretik, ez bainatu ur beroarekin; izan ere, larruazala ahuldu eta presio eta igurtziaren ondorioetarako ahulago uzten du. Horregatik, errazagoa da flickena edo babak agertzea.\nAnpuluak eratzeko, josturarik gabeko bi galtzerdi, ehun naturalak eta transpiragarriak erabiltzen dira.\nEz estreinatu oinetakoak kirol-jardueraren egunean. Egun batzuk lehenago ohiko galtzerdiarekin erabiltzea da onena.\nEra berean, oinaren azala hidratatuta edukitzeak marruskadura- edo presio-indarrekiko erresistentzia handiagoa du. Kirolari eta ibiltari askok, kirola egin aurretik, baselinaz (olio minerala) edo kremaz (urea) masajea ematen diete, jardueran zehar urradurak murrizteko. Hala ere, hauek ez dira substantzia hidratatzaileak, emolienteak baizik, hau da, ura atxikitzen dute eta larruazal gogorra leuntzeko balio dute, dermisaren azaleko geruzen koipe-edukia leheneratuz eta/edo berrezarriz. Larruazalari buruzko filma oliotsua da, eta motela edo nulua da.\nHala ere, oinaldean edozein aldaketa gertatuz gero, gomendioa podologo bati galdetzea da.\nKirol-oinetakoekin asmatzeak duen garrantzia\nOinetakoak aukeratu aurretik, zer azalera erabiliko den jakin behar da: lurra, harria, asfaltoa… Ibiltzeko botak edo trekking edo trail running zapatilak dira erabilienak. Hala ere, bakoitzak bere berezitasunak ditu, eta berezitasun bereziak ditu diziplina bakoitzerako: kontrahormak, moteltzea, zolaren marrazkia, uraren iragazkortasuna…\nTrekking edo trail running botak erabiltzen dituzte mendiko lasterkariek, arinak, malguak eta inpaktua moteltzeko gaitasun handikoak direlako. Kirolari hauez gain, era eroso eta seguruan ibiltze leunak bakarrik egin nahi dituztenentzat ere baliagarriak dira.\nMendi-eremuetan sartzeko, gomendagarriagoak dira mendi-ibiliak egiteko botak; izan ere, haien ezaugarriak egokiagoak dira orkatilak izan daitezkeenen orkatilak babesteko, eta harriekin izan ditzaketen inpaktuetatik babesteko. Hala ere, aurrekoak baino gehiago pisatzen dute eta beroagoak dira. Efektu hori minimizatzeko, oinari ondo doitzen zaion galtzerdi bat erabiltzea gomendatzen da; izan ere, bestela, erraz mugitu eta anpoilan buka daitezkeen urradurak eragin ditzake. Aukera ona da transpirazioa errazten dutenak aukeratzea, oinetakoak presio handiagoa egiten duten lekuetan eta josturarik ez dutenetan babesa ematen dutenak.\nArgi eduki behar da zer oinetako mota aukeratu behar diren, eta garrantzitsua da hori nola egin. Zapatak erostera joateko ordurik onena arratsaldez da, oina luzatuta dagoenean lanaldiaren ondoren edo 20 minutuko ibilaldi baten ondoren. Kirola egiteko erabiliko den ezaugarri bereko galtzerdi batekin probatu behar dira oinetakoak. Kopurua asmatzeko, hobe da goiko batekin batera ohizkoa dena probatzea, doikuntza eta erosotasuna alderatu ahal izateko. Zalantzaren bat izanez gero, arlo horretako espezialista bati aholkuak ematea da onena. Denda espezializatuek oinkadaren analisi-zerbitzua dute, eta oin mota bakoitzerako eta kirol-jarduera bakoitzerako egokiena den modeloa aukeratzen lagun dezakete.\nkirol mendi-ibiliak pies-eu


Iparraldeko hezkuntzako langileek greba egin dute, lan baldintzak salatzeko | Iparraldeko hezkuntzako langileek greba egin dute, lan baldintzak salatzeko – iparraldekohitza\nIparraldeko hezkuntzako langileek greba egin dute, lan baldintzak salatzeko\nPandemiak eskoletako lan eta ikasketa baldintzak okertu dituela erran dute. Unibertsitateko ikasleek campusak berriz irekitzeko eskatu dute\nHezkuntzako langileek greba eguna izan zuten atzo Ipar Euskal Herrian. Sindikatu artekoa izan zen deialdia: FO, CGT, Snes-FSU eta Se-Unsa sindikatuek deialdi bateratua egin zuten Frantziako Estatuan, eta Ipar Euskal Herrian LABek eta Baionako Ikasle Abertzaleek ere bat egin zuten protestarekin. Baionako Suprefeturaren aitzinean 200 langile eta ikasletik gora elkartu zen, eta manifestazioa egin zuten herriko etxeraino, Akademia Ikuskaritzak Baionan duen egoitzatik pasatuz. Lansariak emendatzea, postuak atxikitzea eta lan baldintzak hobetzea eskatu zituzten.\nMaila guztietako irakasleek egin zuten greba, ama eskolatik unibertsitatera, eta hezkuntzako sektore osora ere hedatu zen: zaindariak eta ikasle elbarrituen laguntzaileak ere batu ziren. Horiekin batera, unibertsitateko ikasleek ere parte hartu zuten manifestazioan. Isabelle Soule Snes-FSU sindikatuko kide eta bigarren mailako irakaslea mintzatu zen intersindikalaren izenean. Salatu zuen heldu den urterako hainbat postu kendu nahi dituela Akademia Ikuskaritzak: 38 guztira, lehen eta bigarren mailetan. Bestalde, postuen eskasiari aurre egiteko izendatuak diren ordezkarien egoera ere salatu zuen: «Frantziako Hezkuntza ministroak prekario bilakatzen du gure lanbidea, kontratu mugatuan diren langileak enplegatuz, lansari apalekin».\nPettan Aizager bigarren mailako irakasleak eta LABeko kideak oroitarazi zuen pandemia garaian eskolaren «garrantzia azpimarratu dela», baina «lan baldintzak txartu» direla: «Aurrekontuetan ez da batere hobekuntzarik izan. Ahal bezain ordu gutirekin lan egin behar dugu, eta hori ez da on ez irakasleentzat, ez ikasleentzat ere. Zerbitzu publikoa oro har gaizkitzen ari da».\nIkasleek ere bat egin zuten atzoko mobilizazioarekin. Louis Hariztoi Baionako unibertsitateko ikaslea da, eta Ikasle Abertzaleetako kidea. Ikasleak jasaten ari diren egoera ekarri zuen gogora: «Estudianteok egoera latza pairatzen dugu. Frantziako Estatuan, arazo psikologikoak dituzten ikasleen kopuruak gora egin du, gobernuak krisia kudeatzeko duen manera burgesagatik. Gainera, anitzek arazo ekonomikoak dituzte, enplegua galdu dutelako».\nIpar Euskal Herrian, gainera, unibertsitateko ikasleek iragan urriaren bukaeratik etxetik hartu behar dituzte klaseak —salbuespenak salbuespen—, eta horrek dakartzan zailtasunak izan zituen gogoan Hariztoik: «Ez da batere gauza bera etxetik aritzea eta ikasgelatik. Unibertsitatea berriz irekitzea nahi dugu, neurri sanitarioak bermatuz: horretarako behar diren baliabideak ezarri behar ditu gobernuak, bai materialki eta baita ekonomikoki ere».\nHeldu den otsailaren 4an greba orokorra egitera deitu dute sindikatuek. Hezkuntza arloko sindikatuekin batera, osasun arlokoek ere parte hartzeko mezua zabaldu dute.\n«Euska Herria ezagutzeko gogoz» iritsi da Le Moing Surzur suprefeta\nIdeiek asko balio baitute


Wilhelm Steinitz - Wikipedia, entziklopedia askea.\nPraga, 1836ko maiatzaren 14a\nNew York, 1900eko abuztuaren 12a (64 urte)\nElisabeth Wiebel (en)\nTU Wien (en) : matematika\nxakelaria, chess composer (en) eta chess theoretician (en)\nWilhelm Steinitz (Praga, 1836ko maiatzaren 14a - New York, 1900eko abuztuaren 12a) austriar xake jokalaria izan zen, lehenbiziko munduko xake txapelduna, 1886etik 1894 arte, nahiz eta askoren ustez lehenagotik zen munduko jokalari onena. Xakea sakonki aztertu zuen eta xake posizionalaren printzipio estrategiko asko aurkitu zituen, gaurko jokamolde modernoaren oinarri direnak, eta ordura arte nagusi zen eskola erromantikoari kontrajarriz eskola modernoa edo klasikoa deitzen dena sortu zuen. Bere bizitzaren zati handi bat AEBetan eman zuen, eta bertan hil zen.\nWikimedia Commonsen badira fitxategi gehiago, gai hau dutenak: Wilhelm Steinitz\nInor ez Munduko Xake Txapelduna\nMultimedia: Wilhelm Steinitz\nBNF: 170076594 (data)\nOrriaren azken aldaketa: 4 ekaina 2021, 10:34.


Amuriza eta Ibarzabal bizkaitarrak, finalaurrekoetara - bizkaie.biz\nBizkaie! 2017-10-09 13:00 Bertsolaritzea\nZallan eta Zumaian jokatutako saioak irabazi ditue, hurranez hurran.\nMiren Amuriza, Zallako saioan, atzean Abasolo eta Enbeita dituala (argazkiak: Bertsozale Alkartea) | Ikusi handiago | Argazki originala\nBizkaitar gazte bi izan dira asteburuko protagonistak Euskal Herriko Bertsolari Txapelketa Nagusian. Zapatuan, Zallan, Miren Amurizak irabazi eban saioa eta, domekan, ostera, Nerea Ibarzabal izan zan onena. Hartara, finalaurrekoetarako txartel zuzena lortu eben biek.\nZallako Mimetiz pilotalekuan 650 zale inguru batu ziran, lau bizkaitar, arabar bat eta lapurtar bat zituan kanporaketea entzuteko. Alde nabarmenagaz irabazi eban Miren Amuriza berriztarrak, 700,5 puntu batuta. Zemendiaren 12an Durangon jokatuko dan finalaurrekoan kantauko dau, dagoeneko sailkatuta dagozan Aitor Mendiluze eta Oihana Iguaranegaz batera.\nAmurizaren atzetik, Jone Uria algortarra geratu zan bigarren 662 puntugaz, eta Odei Barroso izan zan hirugarren (650). Onintza Enbeita (640,5), Eneko Abasolo Abarkas (615,5) eta Oihane Perea (591,5) be Zallan izan ziran.\nDomekan, Zumaiako Aitzuri pilotalekuan jokatu zan final laurenetako kanporaketea\nNerea Ibarzabalek, 698,5 puntu batuta, lehenengo lekua eskuratu eban, 700 zaleren aurrean egindako saioan. Beraz, zemendiaren 4an Maule-Lextarren jokatuko dan finalaurrekoan kantauko dau markinarrak, aurretik sailkatuta egon dan Beñat Gaztelumendigaz batera.\nZumaian, bigarren lekuan amaitu eban Nahikari Gabilondok eta hirugarren Miren Artetxek, biak 661,5 puntugaz bardinduta. Laugarren Arkaitz Oiartzabal Xamoa izan zan (627,5), bosgarren Asier Otamendi (617,5) eta seigarren Ibon Ajuriagojeaskoa (616).\nHurrengo final laurena, azkena, Tolosan jokatuko da, zapatuan, hilak 14. Fase honetako bertsolarien puntukako behin betiko sailkapena egin ahal izango da saio horren ostean, eta onenek finalaurrekoetan kantauko dabe, final laurenetako sei irabazleakaz batera. Tolosan Beñat Lizasok, Eneko Lazkozek, Etxahun Lekuek, Jon Maiak, Maddalen Arzallusek eta Xabat Galletebeitiak igongo dabe oholtzara.


BATXILERGOA - Ondarroa Bigarren Hezkuntzako Institutua\nEskola Ordutegia |\nGuraso arretarako orduak\nEtorkizuneko unibertsitateko ikasketa edo goi-mailako lanbide-heziketarako prestatzeko; beraz, ikasleak beren lanetorkizunean eragiten duten erabakiak hartzen hasten dira.\nBorondatezkoa da eta bi ikasturteko iraupena du; normalean 16 urtetik 18ra bitartekoa. Bi Batxilergo mota egongo dira:\n• Giza eta Gizarte Zientziak.